qundao/data-zh-poetry huggingface dataset:
筑普济堂成述怀七首·其二
作者：过鸣冈
朝代：清

蒿蓬如人长，有子呼阿娘。飘萧垂两鬓，日暮倚门傍。儿行自空腹，儿归复空囊。可怜拾遗穗，母子各哀肠。孤孀自云苦，况乃无孤孀。吁嗟兮老孀，行路皆感伤。
筑普济堂成述怀七首·其五
作者：过鸣冈
朝代：清

扶植岂一端，老至思盖棺。万事既非望，犹惜骸骨寒。相呼他人子，安能久盘桓。呻吟在床席，不如人士安。投药或易效，感叹摧心肝。吁嗟兮垂死，谁复蓄眼看。
筑普济堂成述怀七首·其六
作者：过鸣冈
朝代：清

蓄眼心如熏，幸遇尧舜君。胡不力耕凿，康衢歌放勋。岂有有虞弦，不被南风薰。天地有所憾，群圣补救勤。夙夜犹病诸，正谓常殷殷。吁嗟兮薄俗，藉口于子云。
筑普济堂成述怀七首·其四
作者：过鸣冈
朝代：清

衣裳常百结，母死儿孓立。索米就邻炊，一日不再食。道逢相识人，见儿有菜色。欲赠无所将，与儿相对泣。衰门况单丁，忍视此弱息。吁嗟兮孤子，皇天为扶植。
管社山雪后
作者：过鸣冈
朝代：清

湖上梅花尽放时，湖山万叠玉参差。紫渊白鹿闲何处，游遍苍崖借我骑。
筑墙谣·其一
作者：连佳樗
朝代：清

高筑墙，墙高不可越，登登杵声莫教绝。官司念汝汝自竭，不见东村，鞭挞流血。
饮丁若思榆枋馆
作者：连佳樗
朝代：清

负郭人家少，结庐丛树中。岩深能障月，洞小自留风。曲径竹阴密，长廊花气通。选茵聊共坐，是处有残红。君自多幽兴，能留看竹人。檐花催进酒，池水待垂纶。稍话间中事，真疑世外身。柴扉须静掩，此外即风尘。此径不常扫，今来门始开。多君储绿醑，许我破苍苔。寄兴花边句，留欢池上杯。还期待良夜，看月一登台。石床环坐稳，微雨况初过。盘摘新蔬早，衣沾落絮多。看棋移日影，把酒度莺歌。欲结求羊侣，还来就薜萝。
饮丁若思榆枋馆·其一
作者：连佳樗
朝代：清

负郭人家少，结庐丛树中。岩深能障月，洞小自留风。曲径竹阴密，长廊花气通。选茵聊共坐，是处有残红。
饮丁若思榆枋馆·其三
作者：连佳樗
朝代：清

此径不常扫，今来门始开。多君储绿醑，许我破苍苔。寄兴花边句，留欢池上杯。还期待良夜，看月一登台。
饮丁若思榆枋馆·其二
作者：连佳樗
朝代：清

君自多幽兴，能留看竹人。檐花催进酒，池水待垂纶。稍话间中事，真疑世外身。柴扉须静掩，此外即风尘。
饮丁若思榆枋馆·其四
作者：连佳樗
朝代：清

石床环坐稳，微雨况初过。盘摘新蔬早，衣沾落絮多。看棋移日影，把酒度莺歌。欲结求羊侣，还来就薜萝。
对联
作者：连攀桂
朝代：清
体裁：联

四十二年碌碌无奇，安得出人头地；三百六日孳孳为利，何堪昧我性天。
对联
作者：连攀桂
朝代：清
体裁：联

始念佳而转念不佳，见义无勇；一事错而凡事皆错，择术未精。
对联
作者：连攀桂
朝代：清
体裁：联

己心思既竭；望子弟能贤。
对联
作者：连攀桂
朝代：清
体裁：联

幼不学，壮无能，伤今老大；过愈多，功又少，请自乘除。
对联
作者：连攀桂
朝代：清
体裁：联

显扬之谓何，筋力渐衰；叹利名无就，教诲不可。
对联
作者：连攀桂
朝代：清
体裁：联

暗室中须问心得过；平地处亦失足堪虞。
次邀陈迂谷山长程守山司马同游剑潭韵
作者：连日春
朝代：清

蛇幻残碑纪，龙光古剑腾。谈心诗酒客，合掌水云僧。树老空胸腹，山重露脊棱。小留枫径坐，俗虑尽渊澄。
北极阁登高
作者：迮云龙
朝代：清

危楼压万雉，远日带孤鸿。乱菊开何处，残杯此日同。海云连莽苍，山月落崆峒。少小四方志，回头百感丛。
清明奉酬佟瑞园上公戏简原韵
作者：迮云龙
朝代：清

佳辰岁岁客中过，每藉诗篇战病魔。红杏雨余春色减，青衫老去泪痕多。北邙乱冢空浇酒，西塞斜风好荷蓑。壮志萧条愁得句，沿流敢拟溯星河。
答金桧门学士和见赠诗韵
作者：迮云龙
朝代：清

万里归心滞凤城，填胸五岳减峥嵘。参军到处作蛮语，骚客任人呼老兵。落落鹓行方得路，依依鸥侣不寒盟。十年存没偏多感，剪烛西窗泪共倾。
芝麻湖守风
作者：迮云龙
朝代：清

长江西南来，混混沧溟会。天风揭狂澜，簸扬万旌旆。飞来片片帆，乘流欢击汰。顾兹上水船，溯风剧狼狈。进尺退以咫，篙师发长慨。好语慰长年，否运还来泰。试看快意时，往往遭颠沛。莫使满帆风，斯言当微会。萧萧枯芦洲，小泊吾何害。
同友人吴南岐登道州城楼有怀
作者：述明
朝代：清

高阁崚嶒倚素秋，兴来携客一遨游。仙桥未断人遥指，冰石无寒迹尚留。岭树平凌青汉迥，岩峰远并白云浮。元公风韵遗濂水，沁入潇江派自流。
塞外
作者：述明
朝代：清

五月犹飞雪，三春未见花。炎风初解冻，夏草渐萌芽。画角寒声迥，旄头白气斜。楼兰如未斩，不敢顾身家。
秋日武冈南楼怀古
作者：述明
朝代：清

南楼高敞碧霄悬，极目平沙没远天。济水潺湲空日日，野禾离秀自年年。仙家丹灶荒山里，胜国遗踪夕照前。千古低徊伤往事，杜鹃啼破早秋烟。
赠弟“砥园”联
作者：述明
朝代：清
体裁：联

诵鼎上辞，长愿景行正考父；任天下事，可能遥揖范希文。
简黄端伯司理
作者：通乘
朝代：清
体裁：七言绝句

料理荒厨饭甑空，深山索处即空同。修书远寄黄司理，爱尔窗閒红蓼风。
老僧
作者：通乘
朝代：清
体裁：七言绝句

霜作髭须雪作眉，衲衣不怕朔风吹。閒拖拄杖过桥去，流水声中访阿谁。
仲书由大梁之云中二首·其一
作者：通复
朝代：清
体裁：五言律诗

布帆连夜发，报我太匆匆。老觉情难别，贫看泪不同。岸花迎短棹，江柳作长风。莫过侯嬴里，荒凉汴水东。
仲书由大梁之云中二首·其二
作者：通复
朝代：清
体裁：五言律诗

皂帽因人重，青樽待主宽。路逢南客好，暑到北天寒。诗卷骄征橐，乡心熟钓竿。秋风上双鬓，知尔渡桑乾。
南华道上口号二首·其一
作者：通复
朝代：清
体裁：七言绝句

山上溪连山下田，午烟村店接朝烟。回冈复涧多疑误，背后山头忽在前。
南华道上口号二首·其二
作者：通复
朝代：清
体裁：七言绝句

轻云旋合忽旋开，好鸟依人去复回。七尺短藤圆笠子，一溪行过一溪来。
同周青士项东井徐敬可过倦圃五首录二用少陵重游何氏山林韵时公备兵云中·其一
作者：通复
朝代：清
体裁：五言律诗

旧识穿林径，重寻故壁书。一溪平曲槛，万竹莽精庐。果熟呼苍鼠，风晴跳白鱼。边鸿多近信，强半慰离居。
同周青士项东井徐敬可过倦圃五首录二用少陵重游何氏山林韵时公备兵云中·其二
作者：通复
朝代：清
体裁：五言律诗

兴发伤头白，蹉跎恧问年。强能骄杖履，未敢失林泉。里社虚军垒，人烟瘦郭田。但令吾意适，百感莫纷然。
寄梅村先生
作者：通复
朝代：清
体裁：五言律诗

天旷冥鸿羽，投林自有真。江湖高纵酒，日月老垂纶。黑发还初服，青山奉洁身。秋风瓜再熟，未许故侯贫。
寒食
作者：通复
朝代：清
体裁：五言律诗

怀归春欲尽，忽忽又清明。柳暗游人路，花深带甲城。江帆宁我待，石濑几时平。何物禁愁得，林莺啭晚晴。
将之广州留别南雄陆孝山使君二首·其一
作者：通复
朝代：清
体裁：七言律诗

凌江南去是羊城，崖石溪云路几程。日暮橹柔迎宿鹭，峡中山好逼啼莺。东风冷换征衣急，春草愁连客鬓生。真为荔枝红胜玉，饕夫踪迹易纷更。
将之广州留别南雄陆孝山使君二首·其二
作者：通复
朝代：清
体裁：七言律诗

曰归未遂经时改，问尔何为更向南。急浪长风如可借，翠崖丹壑故须探。城高蜃市连青海，山压蛟宫老碧潭。回首两湖霜夜月，一星佛火澹茅庵。
怀鹤江客燕邸
作者：通复
朝代：清
体裁：七言律诗

春林尚记晚香中，短棹频呼野渡东。别泪吴亭斜夜月，旅琴燕市渺秋蓬。谁传兵外加餐字，醉恼霜前过枕鸿。容易风尘销肮脏，侯门少为布衣通。
戊申除夜
作者：通复
朝代：清
体裁：五言律诗

扰扰今何夕，天涯习俗同。发稀霜后草，身逐夜来鸿。日赩山云外，潮昏海气东。那知联榻地，亦有佛灯红。
春日松山
作者：通复
朝代：清
体裁：五言律诗

小磴容深坐，苔连醉客茵。晚风松落子，晴日草浮春。石逼孤支屋，桥危侧过人。回看双屐路，又见落花新。
滕王阁二首·其一
作者：通复
朝代：清
体裁：七言律诗

千帆烟火章门市，远水低衔雉堞浮。高阁一登穷战日，宜人多在晚山秋。栋云帘雨飞红叶，估唱渔歌起白鸥。吴楚茫茫烟树外，沧桑依旧此江州。
滕王阁二首·其二
作者：通复
朝代：清
体裁：七言律诗

秋色苍茫归雁急，客心摇落大江横。断碑无复三唐物，曲槛多屯百粤兵。衰草衡门高士里，西山返照落霞城。思乡易作登临赋，急浪长风日夜鸣。
荅倦圃夏日见怀
作者：通复
朝代：清
体裁：五言律诗

不见中林使，炎飙月再过。兴传诗札到，愁破草庐多。晓色开青雨，新凉到绿萝。何当狎猿鹤，分榻伴金陀。
资福院古柏用少陵古柏行韵
作者：通复
朝代：清
体裁：古风

双林不合生古柏，交柯横扫经台石。伊谁手植自何年，拔险亭亭势千尺。地偏在昔失流传，物色人今争叹惜。再误田家父老谈，几憎僧腊头颅白。昨秋烽火塞江东，烟飞金屋连娃宫。百年茔冢遍樵采，无复松槚撑高空。尔非不材独何幸，岿然殿角森幡风。轮囷竟谢斧斤厄，偃蹇翻成霜露功。根深岂必求楹栋，招提似假神灵重。苍虬蟠攫阴云归，寒鲸吼荅惊飙送。一枝亦足供鹪鹩，千仞宁争下鸾凤。拟叩庭前话已陈，西来响绝兹焉用。
送天然和尚还丹霞
作者：通复
朝代：清
体裁：七言律诗

出山又见还山日，两地千江一月身。热喝雷惊聋耳客，苦言药尽死心人。直提倒岳倾湫句，不动搀旗夺鼓尘。归坐丹霞最高顶，梅花开遍雪前春。
酬陈尧夫
作者：通复
朝代：清
体裁：七言律诗

重刺寒滩访旧船，踏莎犹记菊篱偏。窗遥林散经时雨，厨冷禽窥过午烟。杖笠路难摇落后，登临事异乱离前。知君未肯论湖海，閒数飞鸿过晚天。
陆氏西源山舍
作者：通复
朝代：清
体裁：五言律诗

兴披蓁莽入，曲坞倚嵯峨。树黑山魈遁，天青峭壁孤。出林钟磬少，摇槛麦葵多。一瞬成今昔，雍门意若何。
别嘉禾黄闇斋谭埽庵汪曾城诸公
作者：通奇
朝代：清
体裁：七言绝句

两载村居意始舒，纶竿未许下沮洳。而今舞棹浙东去，太白潭深有巨鱼。
挽周君谟
作者：通奇
朝代：清
体裁：七言绝句

昔年曾共咏梅词，谁料幽香冷一池。今日重来阶下立，难将泪眼看空枝。
游鼓山喝水岩
作者：通容
朝代：清

岩上草色肥，岩下水流急。策杖上岩颠，山空人独立。
绝命诗
作者：通州诗丐
朝代：清

赋性生来本野流，手提竹杖过通州。饭篮向晓迎残月，歌板临风唱晚秋。两脚踏翻尘世路，一肩担尽古今愁。如今不受嗟来食，村犬何须吠不休。
与本彻禅人
作者：通微
朝代：清
体裁：七言绝句

策杖寻君偶上台，白云深处见归来。隔年记得谈诗处，门外刺桐花乍开。
赠倪端甫
作者：通忍
朝代：清

处士高风山并高，浩歌多半是牢骚。可怜冠盖今何在，剩得南村一布袍。
江行
作者：通琇
朝代：清

天地本无碍，乘风且浪游。岸疑随舫动，星故逆云流。小憩闲临水，高吟晚上楼。宁知人代里，不复有丹邱。
怀州隐
作者：通门
朝代：清

落花寂寂鸟双双，新竹成阴绿满窗。梦听潮声来枕上，几年不得到娄江。
周逸休鸿胪见过
作者：通问
朝代：清

庞眉不减鹿门风，杖履欣从世外通。共对落霞追野鹜，正宜秋色醉冥鸿。一沤未发机方息，万梦俱醒劫始空。把臂莫辞烟路远，好山青送夕阳中。
除夕
作者：通际
朝代：清

半生埋涧壑，幽事逐清真。煮雪消残夜，推窗见早春。得教双眼阔，不厌一身贫。坐拨炉中烬，红轮特地新。
省斋上人雨阻中峰
作者：逸云
朝代：清

锡驻近云霄，中峰一径遥。林花经雨润，岩雪到春消。风竹频萧瑟，烟峦自暮朝。不知溪畔路，新涨夜平桥。
夏日闲居
作者：遐龄
朝代：清

云薄不成雨，远天开晚晴。古苔依壁活，幽草闭门生。饮酒得真趣，读书无俗情。闲居俨林壑，倚树听蝉声。
禅坐书怀
作者：道元
朝代：清

碧云静锁梵王宫，犹似明霞拱禁中。玉树旧枝归净业，内家新调擅宗风。三千里外肠堪折，十二年前泪暗红。欲悟无生何处是，禅镫移照镜台空。
赐杨遇春联
作者：道光帝
朝代：清
体裁：联

三朝疆场宣勤久；两世封圻积庆多。
赐颜伯焘联
作者：道光帝
朝代：清
体裁：联

清白存心，精勤任事；忠贞报国，簪笏传家。
阮元七十寿联
作者：道光帝
朝代：清
体裁：联

一品集成分四部；七旬春永历三朝。
与友人夜饮
作者：道济
朝代：清
体裁：古风

忆昔相逢在黄檗，座中有尔谈天舌。即今头白两成翁，四顾无人冷似铁。携手大笑菊花丛，纵观书画江海空。镫光晃夜如白昼，酒气直透兜率宫。主人本是再来人，每于醉里见天真。客亦三千堂上客，英风竦飒多精神。拈秃笔，向君笑，忽起舞，发大叫。大叫一声天宇宽，团团明月空中小。
临清过闸口号
作者：道济
朝代：清
体裁：古风

地倾水泻须凭闸，千里雷车信怒嗥。卷浪抛开珠散彩，崩空舞碎雪分涛。七十二门向北牢，东归此去渐凭高。锦云旋绕织秋袍，仙障中分虎势绦。鸣锣击鼓壮滔滔，行人驻看跃渊艚。飞帆拥簇驾图旄，推窗卷幔得挥毫。
为友人写春江图
作者：道济
朝代：清
体裁：古风

书画非小道，世人形似耳。出笔混沌开，入拙聪明死。理尽法无尽，法尽理生矣。理法本无传，古人不得已。吾写此纸时，心入春江水。江花随我开，江月随我起。把卷坐江楼，高呼曰子美。一啸水云低，图开幻神髓。
故城河口号
作者：道济
朝代：清
体裁：古风

千回百折故城河，东倾西长分嵯峨。白杨灌木参天柯，处处成行古道么。古冢荒碑庙逶迤，水流浪打雪狼窝。行路之人嗟叹多，峥嵘斧削飞岩坡。楼船画鼓快如梭，锦缆人来寸寸呵。归空粮艘争天摩，歌声歌彻青云和。
舟至八闸为友人作画
作者：道济
朝代：清
体裁：五言绝句

舟行将八闸，湖水荡无涯。渔艇千家岸，芦花一色沙。
访蒋虎臣居士
作者：道贤
朝代：清

孤亭云外落，坐拥万山秋。海色连京口，江声过石头。何人成隐遁，与子独相求。古寺多红叶，谁能无事游。
挽彭玉麟联
作者：邓万林
朝代：清
体裁：联

我公本当代奇人，不以文章得言，不以富贵易志，不以禄位而撄其心胸，是儒将，是忠臣，数十年为国效勤，合德永终，未服蛮夷留隐憾；小子乃中兴继起，或则舳艛从事，或则鞭弭周旋，或则战功而离其左右，亦慈云，亦化雨，三千里讣音传到，感恩知己，还为天下哭先生。
挽曾国荃联
作者：邓万林
朝代：清
体裁：联

与文正左右齐驱，至今半壁东南，犹资保障；偕惠敏后先赴召，从此三湘俊杰，共叹凋零。
和郎赵客杏花村原韵即以志别
作者：邓世楗
朝代：清
体裁：五言律诗

莫漫叹邱墟，花间好结庐。君能横槊赋，我欲带经锄。开卷曾窥豹，垂竿不羡鱼。却怜归路杳，别思复何如。
崇庆牧常公殉节诗
作者：邓为纲
朝代：清

四十年来一节身，成仁取义泣忠臣。浣花祠内留生面，不是人间第二人。昔岭当年事已非，蜀山蜀水不胜悲。后人凭吊忠魂处，共道持戈跃马时。
崇庆牧常公殉节诗·其一
作者：邓为纲
朝代：清

四十年来一节身，成仁取义泣忠臣。浣花祠内留生面，不是人间第二人。
崇庆牧常公殉节诗·其二
作者：邓为纲
朝代：清

昔岭当年事已非，蜀山蜀水不胜悲。后人凭吊忠魂处，共道持戈跃马时。
感赋二首
作者：邓乃溥
朝代：清

愁纹叠叠楚天云，空锁留仙旧皱裙。儿幼忍言长夜别，亲衰何意半途分。十年贫苦先抛我，百事酸辛总负君。一寸悲肠回九折，西风无泪哭斜曛。休将薄命怨苍天，往事于今总可怜。院砌蛩吟哀夜月，窗纱人影渺秋烟。明知生死留长恨，如此姻缘悔昔年。凄绝呱呱声欲断，强形欢笑侍亲前。
感赋二首·其一
作者：邓乃溥
朝代：清

愁纹叠叠楚天云，空锁留仙旧皱裙。儿幼忍言长夜别，亲衰何意半途分。十年贫苦先抛我，百事酸辛总负君。一寸悲肠回九折，西风无泪哭斜曛。
感赋二首·其二
作者：邓乃溥
朝代：清

休将薄命怨苍天，往事于今总可怜。院砌蛩吟哀夜月，窗纱人影渺秋烟。明知生死留长恨，如此姻缘悔昔年。凄绝呱呱声欲断，强形欢笑侍亲前。
鹿港官署联
作者：邓传安
朝代：清
体裁：联

集人三益，广我六廉；在天一涯，分地百社。
挽郭嵩焘联
作者：邓光继
朝代：清
体裁：联

曾胡左李，勋业烂然，要皆我公维持其间，孰谓斯言或阿好；岩穴山林，孤寒众矣，尽归广厦千万之内，试观今日各衔悲。
挽郭嵩焘联
作者：邓光绳
朝代：清
体裁：联

使节通九万里而遥，事始不辟谤，事成不受名，赤胆忠肝天独鉴；诂经发三千年之覆，于礼为功臣，于易为宗子，专门绝诣古无伦。
赠左宗棠联
作者：邓光黼
朝代：清
体裁：联

上千中千大千，世间生佛；德一齿一爵一，天下达尊。
游悬空寺
作者：邓克劭
朝代：清

石屏千仞立，古寺半空悬。净土绝尘境，岑楼缀远天。一弯岩畔月，半壁画中禅。俯视行人小，飘然意欲仙。
挽张百熙联
作者：邓克忠
朝代：清
体裁：联

大局赖维新，属望正殷公遽去；中华同慨叹，受知未报我尤悲。
挽张之洞联
作者：邓勋
朝代：清
体裁：联

开咸同以来士大夫朴学之先河，畛域融汉宋中西，崇笃实，黜浮华，抱道在躬，公意岂存新旧界；补曾左而后诸君子匡时所未逮，勋业拟方召申甫，继中兴，奠危局，嘉猷入告，天心无陨辅枢星。
挽张之洞联
作者：邓华熙
朝代：清
体裁：联

两后在天旋召相；四民无地不思公。
挽张之洞联
作者：邓南骧
朝代：清
体裁：联

溯大河而西北，横大江而东南，于时代为穷通治忽所系；先帝曰惟汝贤，今皇曰惟汝弼，论古臣在伊尹周旦之间。
游北兰寺列嶂亭
作者：邓友棠
朝代：清

不识白沙路，其如秋思何。江声到门静，山色入杯多。远树高低出，孤帆次第过。兴酣忘日暮，列坐听渔歌。
山行即事
作者：邓嘉纯
朝代：清

洒镫吟鞭及早秋，山中景物剧清幽。沤麻村落水当户，种菊人家霜满楼。崖树倒悬牛砺角，溪鳞潜动鹭低头。据鞍顾盼忘饥渴，一味清凉散客愁。
西师
作者：邓嘉纯
朝代：清

陇右仍烽燧，关中倏犬羊。颇思萧相国，愿觏郭汾阳。道远军储竭，风颠大树僵。愁看日落处，尘雾混微茫。
题画
作者：邓嘉纯
朝代：清

瓜皮艇子系江干，江水茫茫江月寒。人与沙鸥齐睡熟，芦花偷上钓鱼竿。
临朐喜晤绍由同年
作者：邓嘉缉
朝代：清

游历来停黄宪车，入门一笑各轩渠。相逢每惜须眉老，把晤翻嫌音问疏。高士愧悬徐孺榻，经生争识郑公居。厚期无负名山业，共拟元和郡县书。
人日宴集莫愁湖即席
作者：邓嘉缉
朝代：清

莫愁湖上逢人日，胜侣招携蹑屐双。举酒心情还属客，登楼风景独当窗。梅花破雪香生树，山色连云绿过江。惭愧群贤远相召，醉扶春影渡渔矼。
平原君祠
作者：邓嘉缉
朝代：清

翩翩公子有遗祠，想像风流奠一卮。臣亦毛生思脱颖，不知可有处囊时。
忆石公却寄
作者：邓嘉缉
朝代：清

别君何处最相思，多在松阴月上时。对我清辉皎如此，故乡俦侣可曾知。尺书问讯劳相忆，浅盏浇愁醉不辞。还寝剧怜风露冷，愿移残梦落书帷。
秣陵织业行
作者：邓嘉缉
朝代：清

秣陵无好丝，但夸织工巧。非徒经纬多，亦贵颜色姣。承平之日甲天下，水载以舟陆运马。富商大贾工负贩，仰给至无游手者。兵燹以来未复业，湘乡相公发军帖。招集四方织户来，吱吱轧轧机房开。机房开，丝不贱。火船载丝出洋去，富者乾没贫不便。今年丝价高于珠，我见童子泣路隅。自言家有织机匠，年年衣食才有余。而今十机不织一，身闲那得摇丝车。我为童子三叹息，长官机捐设正急。
挽张百熙联
作者：邓国瓛
朝代：清
体裁：联

公真天下伟人，诸部建勋猷，多识宏开旧时学；我亦楚南后进，半生嗟潦倒，怜才犹感昔年恩。
舟发丹阳
作者：邓士琎
朝代：清

一声柔橹破空濛，叉手间吟倚短篷。山色送青新雨后，水光摇翠早春中。伯图从古夸荆国，花事于今忆渚宫。却怪石尤多作恶，乡情应是两人同。
客黎川留别涂儒上
作者：邓士锦
朝代：清

清绝琴尊地，苔衣绿正肥。才逢三月暮，又逐一帆归。入世无知己，谁人忆《采薇》。相思今夜发，红燕故飞飞。
登上封寺赠住持云庵
作者：邓士锦
朝代：清

到此诸峰尽，一峰峰上峰。僧房听落叶，客梦到孤松。天近星辰大，壑深烟雾封。我来参叩罢，正派是南宗。
瑞鹤仙
作者：邓太妙
朝代：清
体裁：词

猩红小印品。细认来、模糊字儿不整。风劲绣床冷。只错刀闲剪，暗消腻粉。软雨斜阳，鸾鹤飞、辘轳金井。闭重帘、关住离愁，桐影教人立尽。深省。红叶欺霜，黄花迎露，九秋佳景。常数归期。暗卜金钱无准。细沉吟、只顾时时刻刻，窗外枕前低问。怪连朝、夜长梦短，人远天涯近。
题华阴驿
作者：邓太妙
朝代：清
体裁：七言绝句

三峰一别不复还，玉女愁容惨玉颜。妾与王嫱同命薄，学骑边马渡阴山。
鹊桥仙
作者：邓太妙
朝代：清
体裁：词

无聊无赖，多情多态。倚遍栏杆无奈。不胜力怯薄罗裳，还疑是、风飘绣带。蝶欺花落，柳偿莺债。多少伤心事在。卜桃锦覆合欢床，私倩婢、轻轻遮盖。
史梦兰继室田太夫人九十大寿
作者：邓子安、周支山
朝代：清
体裁：联

介福繁禧，克昌厥后；淑文硕德，乃永其年。
挽张百熙联
作者：邓家仁
朝代：清
体裁：联

兴学此元勋，教育精神起大陆；维新谁佐治，忧时涕泪哭长沙。
挽张之洞联
作者：邓崇年
朝代：清
体裁：联

惇史叙我公年谱，乘輶轩，秉节钺，赞纶扉，鞠瘁三朝，何期时局方新，望治竟虚寰海愿；儒术为天下大师，晋令德，蜀尊经，粤广雅，陶镕多士，窃冀楚材继武，闻歌遽怆泰山颓。
广州谒大忠祠
作者：邓廷哲
朝代：清

忠臣遗庙肃江皋，欲剪溪花荐浊醪。夜半鹃啼柴市血，秋深风撼海门涛。卧楼气作山河壮，战舸魂擎日月高。天不怜孤那可问，佗城怅望倍萧骚。
庐山道中
作者：邓廷哲
朝代：清

雨霁林逾翠，岚开万壑分。马嘶山涧月，人踏虎溪云。竹屋黏崖结，僧田带石耘。独怜栖隐地，行役却纷纷。
春田即事
作者：邓廷哲
朝代：清

春郊芳草绿，土膏初动时。田家依稼穑，中夜理镃基。驱犊迎晨出，花村东未晞。春鸠鸣晓树，落月摇桑枝。锄声惊虫蛰，笠纠飘东菑。新塍映白水，漠漠光参差。良苗怀秀色，和风陌上披。妇姑馈饟黍，依依来致词。风露欺枵腹，四体毋乃疲。富贵劳益甚，农夫食力微。天壤无逸物，日月如梭驰。暮归鸡栖埘，烟火出茅茨。林下较晴雨，抱膝课孙儿。先畴当世守，勤劬焉敢辞。
村居
作者：邓廷哲
朝代：清

懒散成何事，萧萧江上村。学惟从我好，贫不向人言。山静风归竹，帘疏月到门。有怀难假寐，竟夕向青樽。
梅岭谒张文献祠
作者：邓廷哲
朝代：清

古祠高倚白云巅，太息遗忠霄汉悬。独辟雄关梯海国，孤擎相业起南天。谠言谁识几先哲，风度徒教身后传。向使渔阳兵未召，何劳李郭靖烽烟。
甲午秋月病中作
作者：邓廷哲
朝代：清

猿鹤遥相诮，田园胡不归。春风原浩荡，小草自相违。壮志那能老，青山讵可非。沈吟听玉漏，孤枕一镫微。
越台怀古
作者：邓廷哲
朝代：清

台荒霸业几经年，曾拄炎州半壁天。黄屋不归秦日月，白云犹荡汉山川。星涵海面浮珠影，雨驾潮头卷穗烟。莫问旧时歌舞处，美人惆怅隔花田。
九日集抱瓮园赋诗甚欢翼日乃大风雨用惜抱轩集中猎日次重九诗韵柬异之
作者：邓廷桢
朝代：清

侏儒饱死笑臣朔，岂识天机谢彫斫。吾侪相求重声气，不与嚣嚣竞风飑。各从颔下抱骊珠，那肯怀中藏鼠璞。舒州山水本奇绝，我与君来锡双卓。昨逢重九秋气清，共款园扉无剥啄。登高姑一陟附娄，矫首龙山青黛扑。风吹皂帽歌乌乌，我亦相从如猎较。文昌昭谏蹑迹至，筮得朋簪手重握。陆玑草木剧纷纶，郭璞虫鱼更斑駮。须臾客去余就睡，江上西风动清角。明晨急雨寒潇潇，云气苍黄湿寥邈。侧闻先生夜无寐，吟声非梦亦非觉。阴晴未许周髀算，悲愉有似迷藏捉。旷观区宇解先忧，頫睇缥缈嗤独学。作诗摩垒再致师，酬答勿辞朋友数。
伊丽河上
作者：邓廷桢
朝代：清

万里伊丽水，西流不奈何。驱车临断岸，落木起层波。远影群鸥没，寒声独雁过。河梁终古意，击剑一长歌。
刘黄头行
作者：邓廷桢
朝代：清

堂封马鬣何年毁，平楚苍凉暮烟起。野人斸地闻登登，片石规方土花紫。谁与斸者刘黄头，一丁不识锄不休。村学蒙师辨点画，拂拭谛视文钩辀。最后分明字十二，千三百年乃出地。大书深刻黄头名，拍手哗然称怪事。太守嗜古兼嗜奇，闻之亟令施毡椎。文体犹余六朝习，书法秀整真唐碑。长沙后人有淑媛，冰雪空闺泪如霰。半世枯骸托外家，一抔浅土辞乡县。作志先计发冢年，数虽小误名则传。何物黄头细民耳，应谶乃在千秋前。我云此事安足怪，傅会神奇毋乃太。才人作意夸精能，造物无端弄狡狯。冰泮滹沱石墨新，人间知有贾夫人。他年集古重编录，更与黄头记夙因。
召伯湖
作者：邓廷桢
朝代：清

召伯湖千顷，鸣榔处处闻。沙痕随岸尽，帆影隔堤分。雾重湿如雨，鸦多飞作云。联吟兴不减，把酒话斜曛。
嘉岭山寻范文正公读书处
作者：邓廷桢
朝代：清

乙亥二月月几望，捧檄延州度千嶂。马头忽现嘉岭山，大字摹崖屹相向。怪螭蟠屈瘦蛟舞，乃是龙图老子之笔仗。闻道当年帅此邦，屡蹑巉岩寄幽旷。手持蠹简揖山灵，一种清虚恍来贶。我览公书心已钦，我思公迹神逾王。初为运转副夏竦，继以曹郎扼边障。罢榷招流亡，营田省输饟。坚壁老敌师，焚书斥贼妄。一十二砦唇齿联，万八千军虎貔壮。威名不屑淮阴韩，盛德应同丞相亮。坐使西人破胆惊，却马回戈不敢抗。岂知公余示整暇，啸歌更踞兹山上。方悟胸中数万兵，都由五千拄腹撑肠相酝酿。我来登山寻旧迹，岂有遗民足咨访。山前闻清钟，山后发樵唱。摘星无复矗，危楼古井空余白云漾。嗟哉九京安可作，仰止高山意怊怅。他年青鞋布袜游圭峰，定从雾阁云窗觏真相。
回疆凯歌
作者：邓廷桢
朝代：清

百战声威震鼓鼙，楼船两两大名齐。中朝自有无双将，未必关西让陇西。流沙险远深山雪，几竭司农馈馕心。从此轮台置田卒，何劳日调万黄金。
回疆凯歌·其一
作者：邓廷桢
朝代：清

百战声威震鼓鼙，楼船两两大名齐。中朝自有无双将，未必关西让陇西。
回疆凯歌·其二
作者：邓廷桢
朝代：清

流沙险远深山雪，几竭司农馈馕心。从此轮台置田卒，何劳日调万黄金。
大观亭联
作者：邓廷桢
朝代：清
体裁：联

樽前帆影，槛外岚光，数胜迹重重，都向江头开画本；楼上仙人，阁中帝子，溯游踪历历，又来亭畔吊忠魂。
天山题壁
作者：邓廷桢
朝代：清

迭嶂摩空玉色寒，人随飞鸟入云端。蜿蜒地干秦关远，突兀天梯蜀道难。龙守南山冰万古，马来西极石千盘。艰辛销尽轮蹄铁，东指伊州一笑看。
奉和少穆尚书元夕步月原韵
作者：邓廷桢
朝代：清

边城也自作元宵，缥缈天山雪正消。熊隼猗那飘画戟，鱼龙曼衍踏春潮。风姨舞罢吹衣细，月姊妆成满镜娇。良友佳儿足幽兴，两家蜡屐未嫌遥。
学海堂联
作者：邓廷桢
朝代：清
体裁：联

绎史诵经，思在古昔；登高望远，显于今时。
少穆被命还朝以诗二章迎之
作者：邓廷桢
朝代：清

高皇拓地越乌秅，圣主筹边轶汉家。拟向轮台置田卒，特教博望泛秋楂。八城户版输泉赋，千骑旃裘拥节华。载笔他年增掌故，羁臣乘传尽流沙。夔蚿心事最怜君，燕羽差池惜暂分。宣室忽闻新换汗，霸陵真起故将军。春风远度天山雪，卿月重依帝阙云。往岁诗篇盟息壤，道周相候慰离群。
少穆被命还朝以诗二章迎之·其一
作者：邓廷桢
朝代：清

高皇拓地越乌秅，圣主筹边轶汉家。拟向轮台置田卒，特教博望泛秋楂。八城户版输泉赋，千骑旃裘拥节华。载笔他年增掌故，羁臣乘传尽流沙。
少穆被命还朝以诗二章迎之·其二
作者：邓廷桢
朝代：清

夔蚿心事最怜君，燕羽差池惜暂分。宣室忽闻新换汗，霸陵真起故将军。春风远度天山雪，卿月重依帝阙云。往岁诗篇盟息壤，道周相候慰离群。
水龙吟·雪中登大观亭
作者：邓廷桢
朝代：清

关河冻合梨云，冲寒犹试连钱骑。思量旧梦，黄梅听雨，危阑倦倚。披氅重来，不分明出，可怜烟水。算夔巫万里，金焦两点，谁说与，苍茫意？却忆蛟台往事，耀弓刀，舳舻天际。而今剩了，低迷鱼艇，模粘雁字。我辈登临，残山送暝，远江延醉。折梅花去也，城西炬火，照琼瑶碎。
水龙吟·雪中登大观亭
作者：邓廷桢
朝代：清
体裁：词

关河冻合梨云，冲寒犹试连钱骑。思量旧梦，黄梅听雨，危阑倦倚。披氅重来，不分明出，可怜烟水。算夔巫万里，金焦两点，谁说与，苍茫意？
却忆蛟台往事，耀弓刀，舳舻天际。而今剩了，低迷鱼艇，模粘雁字我辈登临，残山送暝，远江延醉。折梅花去也，城西炬火，照琼瑶碎。
渭南遇雨
作者：邓廷桢
朝代：清

白杨风里雨潇潇，古驿泥深路转遥。却忆到家时节好，隔江红树过江潮。
玉泉院
作者：邓廷桢
朝代：清

缭垣低连蜷，曲廊深䆗窱。楼頫平川远，山压孤亭小。微风生古木，薄霭暗疏筱。来游及青春，光景媚清晓。岚气不可逼，仙掌视缥缈。安能蹑莲峰，长啸出尘表。玉泉声潺潺，直向螭口泻。雹霰落空际，琴筑响阶下。文甃碧苔浅，小彴断虹跨。瀺灂鉴毛发，蜿蜒过廊榭。岩杏含新苞，照影开娇姹。我思酌匏尊，更向道人借。希夷辟洞天，云护石龛邃。青牛入关后，复此仙迹异。堕驴有真识，化蝶示幽寄。巾拂无纤尘，须眉映空翠。我欲从之游，窥破元关秘。先生为余言，能觉乃许睡。
玉泉院·其一
作者：邓廷桢
朝代：清

缭垣低连蜷，曲廊深䆗窱。楼頫平川远，山压孤亭小。微风生古木，薄霭暗疏筱。来游及青春，光景媚清晓。岚气不可逼，仙掌视缥缈。安能蹑莲峰，长啸出尘表。
玉泉院·其三
作者：邓廷桢
朝代：清

希夷辟洞天，云护石龛邃。青牛入关后，复此仙迹异。堕驴有真识，化蝶示幽寄。巾拂无纤尘，须眉映空翠。我欲从之游，窥破元关秘。先生为余言，能觉乃许睡。
玉泉院·其二
作者：邓廷桢
朝代：清

玉泉声潺潺，直向螭口泻。雹霰落空际，琴筑响阶下。文甃碧苔浅，小彴断虹跨。瀺灂鉴毛发，蜿蜒过廊榭。岩杏含新苞，照影开娇姹。我思酌匏尊，更向道人借。
甘州
作者：邓廷桢
朝代：清

自别酒泉问张掖，直迎弱水下删丹。九州地到流沙尽，两戒山连大漠寒。度土司空怀德远，登坛飞将叹才难。开元旧曲声悲壮，拟倩曹纲妙手弹。
癸卯闺秋被命东归少穆尚书以诗赠行次韵却寄
作者：邓廷桢
朝代：清

秋净天山正合围，忽传宽大许东归。余生幸保精魂在，往日沈思事业非。遇雨群疑如并释，抟风独翼让先飞。河梁自古伤心地，无那分携泪满衣。事如春梦本无痕，绝塞生还独戴恩。未必茝兰香共揽，要留姜桂性常存。百年多难思招隐，半壁殷忧敢放言。此去刀镮听续唱，迟公归骑向青门。
癸卯闺秋被命东归少穆尚书以诗赠行次韵却寄·其一
作者：邓廷桢
朝代：清

秋净天山正合围，忽传宽大许东归。余生幸保精魂在，往日沈思事业非。遇雨群疑如并释，抟风独翼让先飞。河梁自古伤心地，无那分携泪满衣。
癸卯闺秋被命东归少穆尚书以诗赠行次韵却寄·其二
作者：邓廷桢
朝代：清

事如春梦本无痕，绝塞生还独戴恩。未必茝兰香共揽，要留姜桂性常存。百年多难思招隐，半壁殷忧敢放言。此去刀镮听续唱，迟公归骑向青门。
登镇北台
作者：邓廷桢
朝代：清

三边烽火无惊日，我辈从容上此台。震耳河声穿峡走，荡胸云气压城来。平芜壁垒军容在，小队弓刀猎阵开。盛世未应忘设险，登坛飞将要储才。
耀州喜晴口号
作者：邓廷桢
朝代：清

十日阴云墨作堆，天风顷刻与吹开。一声鹊语当头报，已出千岩万壑来。
臬署联
作者：邓廷桢
朝代：清
体裁：联

官要虚心，总能发伏厘奸，须识我得情勿喜；民宜守分，若到违条犯法，可怜汝无路求生。
贡院东大门联
作者：邓廷桢
朝代：清
体裁：联

左席罗珍，群仰星槎来左掖；东门吁俊，试看奎曜丽东垣。
贡院内帘联
作者：邓廷桢
朝代：清
体裁：联

岌嶪龙门，雷浪可容轻跃过；分明蟾窟，霓裳未许窃听来。
贡院内帘联
作者：邓廷桢
朝代：清
体裁：联

担弛戴星，且共岑苔吟夜月；文披垂露，便看玉笋坐春风。
贡院大观门联
作者：邓廷桢
朝代：清
体裁：联

科重西京，盛世作人徵寿考；躔逢南极，祥晖绚采接文昌。
贡院大门联
作者：邓廷桢
朝代：清
体裁：联

门对南山，看太乙峰高，华国雄文争气象；恩迎北阙，值长庚星朗，作人雅化颂庞洪。
贡院察院门联
作者：邓廷桢
朝代：清
体裁：联

地是周京，广进吉人歌引翼；制循汉室，特颁明诏选贤良。
贡院察院门联
作者：邓廷桢
朝代：清
体裁：联

恩湛鸾坡，环海胪欢歌曼寿；名标雁塔，曲江高会洽群仙。
贡院对读所联
作者：邓廷桢
朝代：清
体裁：联

顾误辨讹须守黑；分章析句合涂黄。
贡院弥封所联
作者：邓廷桢
朝代：清
体裁：联

姓氏不妨偕豹隐；光芒终许看龙腾。
贡院收卷所联
作者：邓廷桢
朝代：清
体裁：联

称心好句欣先睹；入手奇文岂漫藏。
贡院明远楼联
作者：邓廷桢
朝代：清
体裁：联

地重棘闱，看云里翚飞，四面轩窗增壮气；轮圆桂殿，听月中舞羽，一番鼓吹接仙音。
贡院明远楼联
作者：邓廷桢
朝代：清
体裁：联

楼起层霄，是明目达聪之地；星辉文曲，看笔歌墨舞而来。
贡院监临堂联
作者：邓廷桢
朝代：清
体裁：联

地镇中权，看露冕宣风，玉鉴冰壶同朗照；才登上选，听霓裳咏月，祥麟威凤共腾辉。
贡院精白堂联
作者：邓廷桢
朝代：清
体裁：联

函关东，玉关西，萃两省人文，手提珊网；使星内，台星外，合一时宗匠，心澈冰壶。
贡院精白堂联
作者：邓廷桢
朝代：清
体裁：联

精白一心，入手恍听蚕食叶；丹黄万卷，到头伫看鹿衔苹。
贡院至公堂联
作者：邓廷桢
朝代：清
体裁：联

恩被贤良，听天语鸾衔，朵殿丝纶承北极；科联甲乙，喜人文鹊起，辟雍钟鼓振西京。
贡院至公堂联
作者：邓廷桢
朝代：清
体裁：联

戊茂协菁莪，璧月圆时同寿宇；寅清收杞梓，璚云多处朗文星。
贡院衡鉴堂联
作者：邓廷桢
朝代：清
体裁：联

典重求贤，荡节分持宣汉诏；堂开吁俊，輶轩亲到采秦风。
贡院西大门联
作者：邓廷桢
朝代：清
体裁：联

运际右文，凤起蛟腾连右辅；门迎西极，星辉云烂照西京。
贡院誊录所联
作者：邓廷桢
朝代：清
体裁：联

绚采文疑堆锦绣；研朱笔合架珊瑚。
贡院连三门联
作者：邓廷桢
朝代：清
体裁：联

地接龙门，多士须联鱼贯队；恩开虎榜，嘉宾同拜鹿鸣歌。
赠林心北
作者：邓廷桢
朝代：清

冰天随侍鞚骄骢，帕首靴刀尚丱童。犀角定应他日贵，豹斑谁复此郎同。政如渡海携苏过，时以通家候孔融。不碍士龙多笑疾，老夫甘作晋司空。
过定州
作者：邓廷桢
朝代：清

绁马中山尚戴星，侵寻晓色散林坰。平沙直走滹沱白，远岫遥连上谷青。盆石祇今留雪浪，毡椎何处觅兰亭。煎茶孤负花瓷好，为报邮签不肯停。
酷相思·寄怀少穆
作者：邓廷桢
朝代：清
体裁：词

百五佳期过也未？但笳吹，催千骑。看珠澥盈盈分两地。君住也，缘何意？侬去也，缘何意？
召缓征和医并至，眼前病，肩头事。怕愁重如春担不起。侬去也，心应碎。君住也，心应碎。
建宁练夫人墓联
作者：邓廷楠
朝代：清
体裁：联

巾帼有英雄，全活生灵惟一语；山河资保障，不收旗箭重千秋。
挽林昌彝联
作者：邓廷楠
朝代：清
体裁：联

名达朝廷，天子特命之教；门出将相，国家籍以成材。
赠林庆炳联
作者：邓廷楠
朝代：清
体裁：联

司马世家青史在；雕龙文字锦囊余。
菩萨蛮 秋蝶二首 其一
作者：邓恩锡
朝代：清
体裁：词

娇花宠柳寻前梦，粉痕薄褪须轻动。侧侧上阶飞，天凉气力微。芳情空自惜，欲觅残枝歇。软翅懒驼香，西风抱叶黄。
菩萨蛮·其二
作者：邓恩锡
朝代：清
体裁：词

零星旧伴无聊赖，绮罗生长他生再。尽自小徘徊，一丛红蓼开。消除轻薄意，略试清凉味。魂妥冷香中，疏花犹护侬。
菩萨蛮·秋蝶二首
作者：邓恩锡
朝代：清

娇花宠柳寻前梦，粉痕薄褪须轻动。侧侧上阶飞，天凉气力微。芳情空自惜，欲觅残枝歇。软翅懒驼香，西风抱叶黄。零星旧伴无聊赖，绮罗生长他生再。尽自小徘徊，一丛红蓼开。消除轻薄意，略试清凉味。魂妥冷香中，疏花犹护侬。
河南道中
作者：邓承宗
朝代：清

鞍马风尘苦，关河岁序深。远钟出烟寺，残月堕枫林。人倚孤筇健，松围众壑阴。旅怀消不得，日日短长吟。
秋日访友人不遇
作者：邓承宗
朝代：清

寒山几点入云碧，漠漠亭皋远烟色。幽径云深少人行，蟋蟀怨秋声凄恻。秋夜携筇踏云来，竹床石砌生青苔。中有高人结茅住，落叶无声门不开。童子隔篱谢客语，蓬蒿满径谁宾主。明月多情解送还，秋阴一片落烟渚。
荆州
作者：邓承宗
朝代：清

醉踏高城散早暾，城头吹角重兵屯。云连橘柚秋光净，江转夔巫雨气昏。豚犬岂能成霸业，芷兰终自误王孙。时清莫作登楼感，故国他乡总断魂。
访音图为沈丹谷作
作者：邓承宗
朝代：清

山月洗微白，山风吹梦醒。偶忆山中人，杖策耽幽寻。云影时左右，禽鸟鸣好音。回头问僮仆，囊中有古琴。触手辄成响，不弹谁为听。昨从海上来，天风吹泠泠。波涛出复没，合沓难为名。归时一偃卧，万感俱冥冥。栖神太古间，天气横空青。出门忽大笑，四顾无所亲。行行昧远近，但闻松涛声。始知成连去，今古惜此人。
都门秋日偕查少泉刘稚筠史仲和单地山城南看花作
作者：邓承宗
朝代：清

独处忽不怿，脂车城南行。白云树上流，摇曳作水声。草色凄以绿，好鸟相和鸣。修途无近远，仿佛若已经。一寺出深坞，林木何其清。老僧道心薄，尘外多逢迎。残叶过别院，幽花明乍晴。花香无定处，风过随衣生。去去复徘徊，暮霭悬高城。
夜宿山响楼
作者：邓方
朝代：清

危楼据绝顶，雨歇烟空濛。檐际缩馀溜，林杪悬长虹。入门僧罢参，袅袅西堂钟。洗药供白佛，㸐蔬饭青童。谭久溅花雨，坐深吹竹风。时闻百泉响，远出西涧中。群喧转成寂，众象皆为空。夜明山鸟惊，月挂前溪松。澹澹香霭没，微微殿角东。孤吟烛隐绿，短睡镫留红。愿言谢尘鞅，常此对支公。今宵石床梦，梦过东西峰。
永绥胡十二客九江感寄
作者：邓方
朝代：清

一天凉影雁南还，人在匡庐杳霭间。帆外晚云三楚树，马前秋雨六朝山。风波远客眠餐损，兵火荒江战守閒。近得故乡消息否，下游牙纛海门关。
荒村
作者：邓方
朝代：清

独树营边芦雁啼，荒村一月水东西。云中不见乌冈影，衰柳秋风十里堤。
雨后湖亭待月
作者：邓方
朝代：清

湖光荡片云，上下照空碧。澹然清波间，一雨洗秋色。空江送残钟，馀霞映石壁。亭亭孤月开，天水如不隔。丛树忽掩映，烟中鸟语夕。招要登古亭，列坐据危石。草根滋露光，满林泫深白。夜半清籁鸣，境喧意弥寂。倚柱思重裘，凭栏岸轻帻。梦醒单床寒，微闻松露滴。
月夜陪座主韩树屏先生登黄鹤楼
作者：邓显鹤
朝代：清
体裁：七言律诗

那能鹤背恣遨游？且向矶头共泊舟。老子兴来乘月往，大江波静际天流。烽烟楚蜀新消后，雨雪关河欲暮秋。满眼穷阎无限感，荆门郢树不胜愁。
泊金陵
作者：邓显鹤
朝代：清

一叶蒲帆指石城，暮云无际与天平。秋生泽国难为客，山到秦淮便有情。终古兴亡柰何帝，过江风味可怜生。伤心呜咽寒潮水，消尽华年是此声。
登天津城楼书寄谭吾肩晏湘门两孝廉
作者：邓显鹤
朝代：清

笙歌声里驻行舟，丁字沽前暮霭收。两岸人家多在水，一天烟月正登楼。远帆历历津门树，平渚昏昏海国秋。为报周南留滞客，无心我已学间鸥。
皖江送石甫北上
作者：邓显鹤
朝代：清

君官八闽我客粤，南海东海中隔绝。同心天遣一相逢，可惜逢时是离别。离怀黯黯况九秋，愁霖三日为句留。丈夫不洒别离泪，对子不觉先倾流。北风猎猎寒肌砭，黄河浊浪连天卷。东南方自亟才用，富贵逼人知不免。语君且莫愁颠踣，如尔人才岂易得。眉间黄气正飞扬，男儿未可轻量测。皖公山下一尊酒，骊唱在门鞭在手。野夫独坐听晨鸡，隔旦江头莫回首。
赵北口早发
作者：邓显鹤
朝代：清

咿喔鸡声远，郎当铎语忙。征人影在水，残月白于霜。犬吠渔村火，风吹蟹舍香。酒旗摇树杪，隐约似潇湘。
过襄阳书寄家遁溪丈
作者：邓显鹤
朝代：清

终古沧桑几劫灰，行人过此一徘徊。依然汉水浮天去，不见庞公上冢回。《荆楚岁时》思续记，《襄阳耆旧》有余哀。我来欲伴鹿门隐，莽莽平芜但草莱。
香烟同昙谷限韵
作者：邓林梓
朝代：清

篆却灵檀细罽头，似因墨浪跃潜虬。横侵画壁岚方起，曲绕瓶花雾未收。层阁忽生三凤鼎，斐云分盖五绫篝。依稀镜里双鬟乱，春睡初醒十二楼。
冬怀次方四松韵
作者：邓森广
朝代：清
体裁：七言律诗

高楼百尺有人眠，不比春风王仲宣。避世休嗔灵照女，在家亦坐懒残禅。绳床冷岂嫌支石，破屋疏才得见天。解识新丰鸡犬是，旧宫人莫话从前。
喜孙随卬归里兼得司马公书
作者：邓森广
朝代：清
体裁：七言律诗

苕霅春风断锦茵，君从何处泣迷津。三年不灭怀中字，九死初归海上人。白社倘能书甲子，沧江慎勿叹庚寅。传来一札真辛苦，未及开缄泪已频。
赠左昆山
作者：邓森广
朝代：清
体裁：七言律诗

将军十六拥金貂，仗节专征已四朝。鹊印夜颁千岛月，牙筹朝典五溪潮。绣裆侍婢争骑马，绮帐歌儿戏射雕。散发花裀终自得，莫从旗上画招摇。
赠杜开之镇院
作者：邓森广
朝代：清
体裁：七言律诗

海门高纛拥金城，君是当阳第几征。四世三公千罫列，一行十艺六蕃迎。星移蒋浦飞黄卧，浪卷钱塘太白横。下马赋诗还击楫，肯教竖子独成名。
过大罗庵赠与疏届远二上人
作者：邓森广
朝代：清
体裁：七言律诗

旧传无著与天亲，外此谁非过量人。偶向柴关驱独辘，来从木槵证前身。无花果熟千年核，没底铛炊五合陈。一卷撩零君莫诧，庐能原不识风轮。
挽费念慈联
作者：邓止盦
朝代：清
体裁：联

经纶小试，志学未酬，当合传以货殖儒林文苑；使节虚随，人琴恸绝，期招魂于蓬莱方丈瀛洲。
万安道中病卧至章门小差时值清明
作者：邓汉仪
朝代：清

过岭风花陌上狂，冥冥细雨搅孤航。客中人病经寒食，愁里莺啼入豫章。垂柳军城残日动，新烟渔浦战云荒。不知麦饭江村路，寂寞谁来吊国殇。
和阮亭姑苏怀古
作者：邓汉仪
朝代：清

旌甲喧传槜李师，空江一夕恸鸱夷。遂教石室无句践，谁羡黄金铸范蠡。麋鹿草荒余旧梦，蛟龙春尽起哀丝。漫夸越士归如锦，不记称臣请妾时。
山行趋大庾
作者：邓汉仪
朝代：清

莫愁前路杳，月出正东峰。人马盘空细，烟岚返照浓。过崖星陡见，近郭火偏逢。更喜滩声外，层层响乱松。
岭南作
作者：邓汉仪
朝代：清

绝岛谁传飓母生，五羊城角暮烟晴。蛮花争傍陈隋碣，海道曾过秦汉兵。百战地埋烽火黑，中宵龙抱寺镫明。无心更访崖门事，月黯榕村破帽行。
巴河镇登太乙阁
作者：邓汉仪
朝代：清

平津赐第久荒芜，杰阁巍然瞰楚都。高处衡庐天外伏，到来云梦雨中无。千家烟火犹洲渚，几叶风帆自画图。曾是赤眉烧不到，奎光深照斗牛孤。
平淮西碑
作者：邓汉仪
朝代：清

雪夜功成罢鼓鼙，昌黎碑版照淮西。文章何意开谗妒，妇女偏能窃品题。易代磨崖争日月，当年奋笔扫鲸鲵。只今苍碣斜阳外，频见游人驻马蹄。
张登子招集喜遇胡豹生感赋
作者：邓汉仪
朝代：清

别汝真经十五年，瘴南重遇百花天。中间生死谁书札，此地悲欢尽酒筵。万里河山惊觱篥，一时儿女对烽烟。英雄老去心情改，泪尽高凉洗庙前。忆昔邗江集宝衣，花间吟好送斜晖。西湖戎马君宁见，南越衣冠事已非。宦拙终缘晞发累，客贫难向战场归。春风岭外聊羁迹，万事销愁有宋祎。
张登子招集喜遇胡豹生感赋·其一
作者：邓汉仪
朝代：清

别汝真经十五年，瘴南重遇百花天。中间生死谁书札，此地悲欢尽酒筵。万里河山惊觱篥，一时儿女对烽烟。英雄老去心情改，泪尽高凉洗庙前。
张登子招集喜遇胡豹生感赋·其二
作者：邓汉仪
朝代：清

忆昔邗江集宝衣，花间吟好送斜晖。西湖戎马君宁见，南越衣冠事已非。宦拙终缘晞发累，客贫难向战场归。春风岭外聊羁迹，万事销愁有宋祎。
枕烟亭听白三琵琶
作者：邓汉仪
朝代：清

寒日林园尊酒陈，琵琶急响似西秦。赤眉铜马千秋恨，谱入鹍弦最感人。北极诸陵黯落晖，南朝流水照青衣。都将写入《霓裳》里，弹向空园雪乱飞。白狼山下白三郎，酒后偏能说战场。飒飒悲风飘瓦砾，座间人似到昆阳。天宝传头竟属谁，四条弦子断肠时。蛮靴窄袖当垆女，今日公然识段师。
枕烟亭听白三琵琶
作者：邓汉仪
朝代：清

白狼山下白三郎，酒后偏能说战场。飒飒悲风飘瓦砾，座间人似到昆阳。天宝传头竟属谁，四条弦子断肠时。蛮靴窄袖当垆女，今日公然识段师。
枕烟亭听白三琵琶·其一
作者：邓汉仪
朝代：清

白狼山下白三郎，酒后偏能说战场。飒飒悲风飘瓦砾，座间人似到昆阳。
枕烟亭听白三琵琶·其二
作者：邓汉仪
朝代：清

天宝传头竟属谁，四条弦子断肠时。蛮靴窄袖当垆女，今日公然识段师。
江行杂咏
作者：邓汉仪
朝代：清

江州解缆客途长，三日西风逼建康。试问谁人镇姑孰，青山牛渚满斜阳。十载游踪冷燕矶，今来旅棹复将归。却怜亭子空青极，无限自在飞。
江行杂咏·其一
作者：邓汉仪
朝代：清

江州解缆客途长，三日西风逼建康。试问谁人镇姑孰，青山牛渚满斜阳。
江行杂咏·其二
作者：邓汉仪
朝代：清
体裁：七言绝句

十载游踪冷燕矶，今来旅棹复将归。却怜亭子空青极，无限鵁鶄自在飞。
江行杂咏·其二
作者：邓汉仪
朝代：清

十载游踪冷燕矶，今来旅棹复将归。却怜亭子空青极，无限自在飞。
章门逢谈长益约同访徐巨源陈士业不果
作者：邓汉仪
朝代：清

章江寒色上渔蓑，客里逢君踏叶过。万里烽烟长草屩，一生魂梦客铜驼。依人四海平原尽，哭友空山杜宇多。我欲同寻高士宅，风帆明日又牂牁。
过江州琵琶亭
作者：邓汉仪
朝代：清

江州迁客未归秦，弦索初闻泪满巾。今日善才风调尽，虾蟆陵下总新人。
韶阳寓感
作者：邓汉仪
朝代：清

整冠亭畔草萋萋，一曲《南薰》落照迷。肠断九疑山似黛，鹧鸪飞入竹间蹄。
题息夫人庙
作者：邓汉仪
朝代：清

楚宫慵扫黛眉新，只自无言对暮春。千古艰难惟一死，伤心岂独息夫人！
题横江馆
作者：邓汉仪
朝代：清

渡头风雨暗芙蓉，津吏停桡会此逢。历历云帆冲雁鹜，沈沈沙馆溷鱼龙。运移典午人皆散，日落春申树几重。极目故乡东海上，只今江汉自朝宗。
挽张百熙联
作者：邓沅
朝代：清
体裁：联

海水正横飞，赖公挈起文明，顿使斯民瞻北斗；龙门争价重，愧我突婴隐患，徒随桃李泣春风。
浣溪沙·寄外
作者：邓湛
朝代：清

镇日多愁屡废餐。闭门清坐遣应难。楼头明月几回残。万点落花谁着眼，一声长笛独凭栏。梦归冰簟五更寒。
蝶恋花·春晓
作者：邓湛
朝代：清

杨柳楼头风剪剪。月落星稀，曙动东方缓。一枕绸缪方眷恋。无端恰被莺声唤。醒来依旧屏山畔。强起临妆，懒画眉峰浅。呼婢漫将帘幕捲。宿酲未醒腰肢软。
虞美人
作者：邓溱
朝代：清

风风雨雨重阳候，篱角黄花瘦。思归已是不胜情，何况征鸿都做可怜声。十年不到江南路，目断浮云暮。几株衰柳白门寒，谁在夕阳红处倚阑干。
蝶恋花·送别
作者：邓溱
朝代：清

竹剪西窗春雨急，尽著潇潇，不管人离别。红泪一丝粘袖湿，袖痕都做桃花色。谁向楼头吹玉笛，一曲阳关，催送天涯客。满目关山春草碧，明朝何处寻行迹。
两湖书院观荷偶忆吴门旧游杂题九绝句·其一
作者：邓濂
朝代：清
体裁：七言绝句

水槛风廊结构清，此中聊可寄浮生。旁人莫笑头衔冷，新署莲花博士名。
两湖书院观荷偶忆吴门旧游杂题九绝句·其七
作者：邓濂
朝代：清
体裁：七言绝句

一样青山似六朝，香南叶北够魂销。未忘鬓影青溪舫，斜月莲花第四桥。
两湖书院观荷偶忆吴门旧游杂题九绝句·其三
作者：邓濂
朝代：清
体裁：七言绝句

画鼓朱旗映水寒，元戎小队到湖干。翠禽见惯不飞去，闲立水荭花上看。
两湖书院观荷偶忆吴门旧游杂题九绝句·其九
作者：邓濂
朝代：清
体裁：七言绝句

顾影湘波碧可怜，坠欢如雨落鸥边。风流不见莲池涨，瘦尽红衣又一年。
两湖书院观荷偶忆吴门旧游杂题九绝句·其二
作者：邓濂
朝代：清
体裁：七言绝句

蘋波吹雨洗尘装，烟水依然爱此乡。忽忆江南好风景，一蓑凉月梦沧浪。
两湖书院观荷偶忆吴门旧游杂题九绝句·其五
作者：邓濂
朝代：清
体裁：七言绝句

雨后湖天卵色青，凉阴如墨罨池亭。桃笙梦起闲无事，收拾幽香注水经。
两湖书院观荷偶忆吴门旧游杂题九绝句·其八
作者：邓濂
朝代：清
体裁：七言绝句

画船风露夜迟迟，渐觉蘋漪漾鬓丝。趁此月明吹笛去，短篷移泊水仙祠。
两湖书院观荷偶忆吴门旧游杂题九绝句·其六
作者：邓濂
朝代：清
体裁：七言绝句

摇碧斋中结社时，越姬解唱闹红词。鸳鸯零落盟鸥散，谁问美人胡钓师。
两湖书院观荷偶忆吴门旧游杂题九绝句·其四
作者：邓濂
朝代：清
体裁：七言绝句

水阁风凉酒醒时，兰红杜碧耐相思。分明秋影词人笔，一角湘纨画楚辞。
两湖讲舍未竣肖鞠大令留居县斋赋此志谢
作者：邓濂
朝代：清
体裁：七言律诗

瘦策宽鞋自在身，却来江上拂征尘。敢随龙尾充名士，未免猪肝累故人。下榻偶烦陈仲举，行吟聊附屈灵均。当年曾有论文约，试把清樽证夙因。
临江仙
作者：邓濂
朝代：清
体裁：词

有限韶华无限泪，丝丝流过花朝。旧愁新恨肯相饶。药炉烟寂寂，薇帐雨潇潇。见说玉窗人更瘦，春来减尽柔腰。梨花魂细不禁销。莫添无益恨，劝遣可怜宵。
为子献题天童访碑卷子·其一
作者：邓濂
朝代：清
体裁：七言绝句

冥冥猿啸碧云端，雨后螺峰秀可餐。人在万松声里立，满衣青雪不胜寒。
为子献题天童访碑卷子·其三
作者：邓濂
朝代：清
体裁：七言绝句

竹火禅房秋气深，蒲团静悟妙明心。三更闭户月初落，万壑风泉龙夜吟。
为子献题天童访碑卷子·其二
作者：邓濂
朝代：清
体裁：七言绝句

载酒来寻开士家，寒林如梦待栖鸦。断碑卧地昏无字，秋雨年年生藓花。
为子献题天童访碑卷子·其四
作者：邓濂
朝代：清
体裁：七言绝句

绝壁匆匆手一挥，笋舆得得度斜晖。寺僧送客出山去，自向白云深处归。
为子献题天童访碑卷子祀灶后三日移伯兄遗殡回里风雪孤舟百端交集怆然赋四绝句焚其柩旁·其一
作者：邓濂
朝代：清
体裁：七言绝句

烛影摇摇惨不青，邮程犹记昔同经。夜深肠断潇潇雨，隔一重棺各自听。
八声甘州
作者：邓濂
朝代：清
体裁：词

欲更从何处拂征衣，凄凄满尘沙。渐关河摇落，西风残照，吹老边笳。撩起断烟离绪，柳色澹栖鸦。满目登临地，秋在谁家。此际倚闾望极，正紫萸簪鬓，秋染霜华。数故园兄弟，如雁落天涯。误闺中、玉人凝盼，料近来、颜色似黄花。关心处、蜀笺消息，谁报秦嘉。
再叠前韵赠岘子即书其春絮词后
作者：邓濂
朝代：清
体裁：七言律诗

阚湖别后复相见，一笑须眉犹昔时。风月皆成不速客，文章已悟无言诗。春愁柳絮白于雪，酒影桃花红满卮。寄语耶溪小儿女，安排越纻绣新诗。
北风
作者：邓濂
朝代：清
体裁：古风

天空群象寒，日落四山黑。北风浩浩来，入夜未肯息。势摇万星落，声拔大河立。余威入我庐，四壁奋荡激。瓦檐欲飞动，墙柱尽欹侧。我生本虚舟，飘落在川泽。出入烟涛丛，心畏蛟龙得。今方有栖止，而尚有逼仄。风汝应我怜，胡反逼我急。自从出门来，关山苦相隔。昨寄书数行，知否到乡国。正愁北风劲，坼我草堂壁。娇儿应未寐，兄弟相爱惜。翻书手倒卷，弄笔面涂墨。可能体我心，为母解岑寂。宵阑灯火尽，行罢当窗织。料亦念远人，停梭百无怿。前书倘已达，或可免相忆。所悲无盘飨，略使加餐食。汝纵谅我贫，我心得吾恻。丈夫生世间，落落无长策。饥寒到汝曹，惭愤曷有极。亦思辞风尘，慰汝牛衣泣。顾念囊无钱，的归亦无益。所幸赖如贤，习苦在朝夕。未尝以其劳，向我一交谪。当我远行役，殷勤嘱努力。私鬻头上钗，为我制裘绤。字云无别怨，疆作欢笑色。可怜罗襦裳，粉泪已暗湿。系予受命穷，年年作行客。岂不思骨肉，无乃人事迫。却看身上衣，犹汝手中迹。三叹北风前，辽天莽寒白。
呈陆春江师即次其江宁留别诗韵·其三
作者：邓濂
朝代：清
体裁：七言律诗

频年契阔负琴尊，蓬转天涯岂有根。老女蛾眉谁复惜，虚名龙尾更休论。几曾白雪夸高调，剩有青衫记泪痕。自分焦桐成弃物，犹随桃李列公门。
呈陆春江师即次其江宁留别诗韵·其二
作者：邓濂
朝代：清
体裁：七言律诗

吾师治行古循良，袖有清风鬓有霜。练职久为当轴重，退闲犹事著书忙。麋城日暮平芜合，鹤市春深秀麦荒。近岁吴侬忧不细，那堪挥涕问农桑。
呈陆春江师即次其江宁留别诗韵·其四
作者：邓濂
朝代：清
体裁：七言律诗

元亭一笑尚依然，师弟情深总夙缘。结契直同温雪好，爱才谁似陆云贤。茶烟禅榻论文地，花雨重帘中酒天。且解琴囊好将息，绿杨暂系使君船。
哭张麟洲大令·其一
作者：邓濂
朝代：清
体裁：七言律诗

竹堂凄雨对萧辰，传到遗书倍怆神。海内于今谁作者，当时呼尔谪仙人。文章未了生前事，翰墨空余死后因。江草江花又零落，楚天披发诉灵均。
哭张麟洲大令·其三
作者：邓濂
朝代：清
体裁：七言律诗

一官沦落楚江头，赢得狂名满鹤楼。十载风花真似梦，中年身世不宜秋。阑珊冠履从人笑，狼藉图书待友收。知尔遗棺行就道，灵风吹雨黯归舟。
哭张麟洲大令·其二
作者：邓濂
朝代：清
体裁：七言律诗

醉帽欹斜气不群，旗亭残雪记逢君。豪情惯控青丝辔，艳曲争歌白练裙。纵酒谁怜刘沛国，伤春终累杜司勋。黄垆回首今何在，断笛声声不可闻。
哭张麟洲大令·其四
作者：邓濂
朝代：清
体裁：七言律诗

文园病渴已经年，旅鬓江潭绝可怜。岂以苦吟雠性命，空将慧业艳神仙。幸留遗稿传千古，直侍重闱到九泉。他日句章城外路，素车来拜白杨烟。
哭施叔愚广文四首·其一
作者：邓濂
朝代：清
体裁：五言律诗

岂谓三年别，归来竟哭君。龙蛇迷旷野，猿鹤拜孤坟。江阔唯多雨，天高但是云。兰陵相送处，木叶已纷纷。
哭施叔愚广文四首·其三
作者：邓濂
朝代：清
体裁：五言律诗

大雅久寥落，中原板荡余。斯人不可作，吾道定何如。乱世生原赘，名山事总虚。一编留罪草，谁与上遗书。
哭施叔愚广文四首·其二
作者：邓濂
朝代：清
体裁：五言律诗

卅载参戎幕，高歌只自哀。故人半霄汉，块独卧蒿莱。夫子诚无怨，朝廷自爱才。精灵应未泯，风雨夜深来。
哭施叔愚广文四首·其四
作者：邓濂
朝代：清
体裁：五言律诗

只与一生醉，天心故靳之。敬通空有妇，伯道竟无儿。斗酒我来奠，重泉君讵知。黄垆今尚在，肠断日斜时。
哭程稻村太守四首·其一
作者：邓濂
朝代：清
体裁：七言律诗

潦倒天涯百病身，更堪末路失交亲。不知白发今谁主，先为苍生哭此人。江上烟波添惨淡，道旁父老话酸辛。遂初竟负平生愿，猿鹤山中定怆神。
哭程稻村太守四首·其三
作者：邓濂
朝代：清
体裁：七言律诗

药里琴床小病中，贻书约我到句东。只知良会从今始，谁信交期自此终。留客但余传舍在，论文顿觉酒杯空。兹行犹得班荆话，莫向寒郊悔转篷。
哭程稻村太守四首·其二
作者：邓濂
朝代：清
体裁：七言律诗

少小追陪翰墨场，中间相隔几星霜。喜公谈笑犹豪健，顾我容颜转老苍。被放尚为罗隐惜，忧时偏爱杜陵狂。穷途何物酬知己，剩有青衫泪数行。
哭程稻村太守四首·其四
作者：邓濂
朝代：清
体裁：七言律诗

疆封灵筵荐素琴，虚堂风雨昼沈沈。生前豪饮犹能否，梦里重来可赏音。华屋山丘千古痛，文章金石百年心。遗孤养炬何时到，莫使寒霜葛帔侵。
喜唔谢钟英孝廉
作者：邓濂
朝代：清
体裁：七言律诗

记否黄垆把酒时，湘帘银烛夜题诗。偶然韩孟生同世，近者孙洪亦可师。话旧忽成千古恨，论交应悔十年迟。著书共抱名山志，愧我谈经鬓已丝。
四十初度与家人饮梅花下口占一首
作者：邓濂
朝代：清
体裁：七言律诗

乾坤何处寄闲身，忽忽年华已思旬。尚喜烟霞供老病，暂将名氏托诗人。春回草木犹黄瘦，家有琴书未赤贫。且与尔曹谋一醉，玉梅花下度生辰。
大雪独酌至醉闻张晓帆王旭扶侯翔千有惠麓之游作歌柬晓帆诸君兼订后约
作者：邓濂
朝代：清
体裁：古风

海月不可招，有酒孰与同。危楼插天半，落落摇长风。长风吹雪来，浩然满青空。万象变惨澹，百花散玲珑。凭高望龙山，失却十丈青夫容。故人道来亦未来，狂杀野梅开几丛。拥寒独酌忽已醉，但觉绿香吹面春濛濛。我时海上归，云水开心胸。采苓跨白鹿，种草呼苍龙。游戏山麓间，妻拿亦从容。陶然太古一壶酒，要使醉乡日月成黄农。安能走天涯，风雪飘孤篷。朝叩青绮门，暮随玉花骢。终年袖一刺，欲前且却难为通。鸿鸾一啸可千里，举止瑟缩真秋虫。飘然摄青山，故人几辈欣相逢。王郎俊逸才，仙飙拂云松。大笔推侯生，洪响开笙镛。云有张晓帆，孟诗韩笔无不工。偶然杯酒快倾倒，一起直欲干长虹。昨闻龙山游，踏雪紫翠峰。苍狷抱孤琴，老鹤导瘦筇。千觞纵豪饮，泄泄何融融。酒酣忆我忽不乐，或者此席不可无车公。宝华世界颇黎宫，江山清影无时穷。会须骖鸾戏银海，复与三子相追从。试看今宵魂梦已清绝，早被天风吹落万壑千岩中。
好事近
作者：邓濂
朝代：清
体裁：词

烛底乍相逢，似有相思待诉。弹指一声红泪，却依然无语。梦回犹自不分明，怎忍便分去。苦乞麝篝残篆，把倩魂粘住。
始见白发有感
作者：邓濂
朝代：清
体裁：五言律诗

依旧百无就，苍然鬓欲皤。飘零犹未已，出处定如何。故物眼中少，新愁眉际多。乡老亲期望，禁得几蹉跎。
子缜编修自楚南视学归携诗过访赋此酬之·其一
作者：邓濂
朝代：清
体裁：五言律诗

绝代婵娟子，飘飘气不群。才名徐仆射，词赋鲍参军。帆度镜湖月，衣留衡岳云。遥知碧湘上，芳草尚思君。
子缜编修自楚南视学归携诗过访赋此酬之·其二
作者：邓濂
朝代：清
体裁：五言律诗

日暮登楼望，渚宫云不开。苔荒贾生宅，木落定王台。使者苍梧返，新词白雪哀。至尊方侧席，珍重济时才。
季迟六甥邮呈雪夜见怀诗依韵酬之
作者：邓濂
朝代：清
体裁：七言律诗

闻尔耽吟日掩关，古香四壁涴苔斑。愁生北渚春芜岸，梦度西泠夜雨山。病鹤依人犹自舞，孤鸿觅食几时还。风烟海国方多事，惭愧吾曹今日闲。
客夜怀涤儿上海
作者：邓濂
朝代：清
体裁：五言律诗

莽莽将何适，悲歌越水滨。嗟予方失路，怜汝亦依人。为客计原拙，欲归家更贫。劳生从此始，莫便压风尘。
寄唁宗公子子戴
作者：邓濂
朝代：清
体裁：七言律诗

故人竟作千秋别，肠断西风孝子庐。白首同归今已矣，青山卜兆近何如。交深忍释台卿服，病久犹迟范式车。寄与皋鱼应痛绝，素笺墨泪不成书。
寄怀子缜编修即用其定州道中望西北诸山韵
作者：邓濂
朝代：清
体裁：七言律诗

楚天南望碧崔嵬，万里烟涛浩浩开。吴树霜清猿啸断，汉皋木落雁声来。苍茫身世余尘铗，哀怨江山出赋才。黄鹤楼头相送处，知君日暮尚裴回。
寄赠秦姚臣·其一
作者：邓濂
朝代：清
体裁：古风

天下论文章，谁真大手笔。略能貌龙媒，既已跨俊逸。掉尾牛羊群，焉知九州阒。卓哉秦潜叔，精爽世无匹。蟠空郁奇气，削岳出秀骨。抗声为风雷，飞动挟日月。读君诗一卷，百怪走我室。翠駮纷陆离，紫骝纵超忽。一笑看苍云，万里在几席。
寄赠秦姚臣·其二
作者：邓濂
朝代：清
体裁：古风

乘螭游青冥，骑鲸控八荒。灵均与谪仙，挟君共翱翔。昨为晋阳游，叱驭上太行。举瓢酌天河，引手攀扶桑。腾身跨碧落，天花散衣裳。万象蟠心胸，发为古文章。探奇虎豹薮，搜素蛟龙藏。慨然望雁门，白日凋精光。雕响激燕云，马毛惨胡霜。归思满黄河，澒洞何能量。
寒夜寄怀澹如先生里门三首·其一
作者：邓濂
朝代：清
体裁：七言绝句

可悔当年典钓舲，归来无敌著樵青。朔风一夜鹅湖雪，应在渔湾结网听。
寒夜寄怀澹如先生里门三首·其三
作者：邓濂
朝代：清
体裁：七言绝句

脱却朝衫换一蓑，澹公澹癖近如何。莫言世外萧闲甚，画债诗禅事更多。
寒夜寄怀澹如先生里门三首·其二
作者：邓濂
朝代：清
体裁：七言绝句

卅年浪迹胜孤筇，一笑移家入九峰。好与朝云多酿酒，玉梅花下过残冬。
对月
作者：邓濂
朝代：清
体裁：五言律诗

天风吹海月，飞上碧云端。远水澹如此，梅花清更寒。美人隔千里，今夜倚阑干。罗袖怯孤冷，素辉未忍看。
对酒书怀简句章故人八首·其一
作者：邓濂
朝代：清
体裁：七言律诗

酒酣意气郁难平，醉拥牛衣感此生。岂有文章凌汉魏，空余歌哭激幽并。樽前烟月伤心色，笛里关山变徵声。起坐阑干望乡国，一行旅雁又南征。
对酒书怀简句章故人八首·其七
作者：邓濂
朝代：清
体裁：七言律诗

绝少名山寄此身，聊将白水证前因。时无鲍叔真知己，谁信曾参不杀人。燕颌未封情落落，蛾眉何事詈申申。一川香草犹堪拾，拟学长沙吊楚臣。
对酒书怀简句章故人八首·其三
作者：邓濂
朝代：清
体裁：七言律诗

白海桑枯有劫灰，软红无际送愁来。早经患难庸非福，强作周旋已可哀。不是唐衢偏善哭，几逢任昉解怜才。铁箫吹破浑无用，披发荒山日数回。
对酒书怀简句章故人八首·其二
作者：邓濂
朝代：清
体裁：七言律诗

蓬梗漂流绝可怜，客装寥落越江边。远行已过三千里，此地曾经十五年。松菊漫商陶令宅，桑麻未辨杜陵田。吾生字分常樗散，休拓空青去问天。
对酒书怀简句章故人八首·其五
作者：邓濂
朝代：清
体裁：七言律诗

神斧山中忽烂柯，枯棋一局半消磨。清琴弦涩因愁重，素被香温觉梦多。瘦柳腰围怜沈约，散花身世伴维摩。深闺刀剪西风里，摇曳芳心到女萝。
对酒书怀简句章故人八首·其八
作者：邓濂
朝代：清
体裁：七言律诗

落日寒鸦古渡头，临岐欲发更淹留。万重木叶催寒色，千叠云山写别愁。破烂衣装余赵筑，苍茫生死托吴钩。此行漫作王尼叹，随处烟波可钓舟。
对酒书怀简句章故人八首·其六
作者：邓濂
朝代：清
体裁：七言律诗

美人春晓上楼台，一笑无端万谤来。燕子尚雏难寄恨，芙蓉已老未堪媒。金笳幽怨文姬拍，水佩苍凉汉女哀。肠断东风浑不省，杨花如雪乱青苔。
对酒书怀简句章故人八首·其四
作者：邓濂
朝代：清
体裁：七言律诗

天涯兄弟几凋零，云散星离百感并。远道烟花龙出骨，大河风雨雁移声。亦知情在身犹在，未卜他生胜此生。日暮脊令原上望，白杨青草已纵横。
对酒书怀简句章故人八首呈陆春江师即次其江宁留别诗韵·其一
作者：邓濂
朝代：清
体裁：七言律诗

江城何处唱潇潇，摇曳春愁柳万条。花外夕阳申浦水，笛边晴雪子胥潮。销魂红雨刚三月，回首青山总六朝。知否练江诸父老，早从云际盼王乔。
寻黄鹤楼故址追悼贵筑公
作者：邓濂
朝代：清
体裁：七言律诗

黄鹤如何去不回，白蘋骋望几裴回。分明老子婆娑处，剩有羊昙痛哭来。花月伤心聊纵酒，风尘扶病强登台。无须更听山阳笛，乔木荒烟总可哀。
将别吴门留别梅鹭臣·其一
作者：邓濂
朝代：清
体裁：五言律诗

之子宛陵后，诗名谁与俦。有才堪接武，无忝是穷愁。忆昔从淮海，看山到婺州。至今于邑水，犹傍钓台流。
将别吴门留别梅鹭臣·其二
作者：邓濂
朝代：清
体裁：五言律诗

抱瑟更谁诣，无端来四明。匆匆过短至，落落又长征。红烛今宵泪，青尊旧雨情。试听江上笛，即渐作离声。
将回江南留别武昌诸故人
作者：邓濂
朝代：清
体裁：七言律诗

杜诗韩笔彭阳檄，少日词场偶得名。抱璞犹为知己重，碎琴自悔进身轻。朱门怕作重来想，漆室原无欲嫁情。此去清凉山色里，打钟扫地足平生。
将归里门盼璞斋不至感赋一首
作者：邓濂
朝代：清
体裁：七言律诗

羽檄仓皇万里传，风霜驿路滞征旃。天寒倦鹤行将返，江上归鸿尚邈然。伤乱已同刘越石，谈兵谁识杜樊川。茫茫家国愁何限，并入梅花雪夜船。
将赋四明临别感赋
作者：邓濂
朝代：清
体裁：七言律诗

凄绝西风酒一樽，黄垆旧侣渺何存。淡烟乔木唐人宅，秋水幽花楚客魂。湿鼓沉云声不起，断碑卧雨字多昏。年来我亦伤孤露，并向山阳笛里论。
岁暮七歌客四明作·其一
作者：邓濂
朝代：清
体裁：古风

人生奇困无过此，欲生不生死不死。北风萧萧雪塞途，可怜寸步千崎岖。手足冻皴痛欲折，豺虎见之不忍食。吁噫嘻，丈夫幽愤塞九州，披发上诉天为愁。
岁暮七歌客四明作·其七
作者：邓濂
朝代：清
体裁：古风

生女莫作秀才妇，典尽嫁衣质杵臼。我行处处悲途穷，不如对泣牛衣中。娇儿绕母频索食，汝曹何知吾力竭。吁噫嘻，我歌至此心欲摧，万壑助我猿声哀。
岁暮七歌客四明作·其三
作者：邓濂
朝代：清
体裁：古风

有兄有兄客黄浦，墨绖仓皇走尘土。低头乞食行道边，欲营半菽如登天。蓬头稚子赤双足，劝耶且归望耶哭。吁噫嘻，昨宵梦汝颜色黧，瘦尨叫雨声凄凄。
岁暮七歌客四明作·其二
作者：邓濂
朝代：清
体裁：古风

我母我母今龙钟，一生长在忧危中。儿行负米行千里，垂橐终年苦无米。穷冬日暮衣不完，风雪在母心中寒。吁噫嘻，生男虽好慎勿举，垂老翻多别离苦。
岁暮七歌客四明作·其五
作者：邓濂
朝代：清
体裁：古风

七郎别我宜得意，不能依兄却依姊。临行慈母亲检装，含泪为弟逢衣裳。衣裳虽旧汝自惜，著体当思母心力。吁噫嘻，汝行岁暮亦已劳，楚天浪黑鱼龙高。
岁暮七歌客四明作·其六
作者：邓濂
朝代：清
体裁：古风

阿快十龄学章句，阿英十三能织素。幽房雨黑灯不明，时闻孤儿相泣声。应怜汝叔百无就，经旬不炊令汝瘦。吁噫嘻，当年我兄诀别时，哀哀托我双孤儿。
岁暮七歌客四明作·其四
作者：邓濂
朝代：清
体裁：古风

有姊有姊在汉皋，小时课我何辛劳。朔风鼻涕垂半尺，虮虫盈头面枯瘠。塾中夜归就姊眠，剪灯教我吟诗篇。吁噫嘻，苦心作诗果何益，杜陵至今不得食。
己卯生日
作者：邓濂
朝代：清
体裁：五言律诗

莽莽人间世，春光百可怜。野花犹欲雪，梦草已如烟。料得深闺里，频来绣佛前。焚香为我祝，细语最缠绵。
德清俞阶青孝廉以新词见贻率答一首
作者：邓濂
朝代：清
体裁：七言律诗

坠欢如雨梦如烟，怕读黄门悼逝篇。倚柱沈吟徒自怨，登山痛哭更谁怜。功名岂艳金闺籍，身世同悲锦瑟弦。莫为春愁损年少，危时珍重祖生鞭。
忆旧游·秦淮感旧
作者：邓濂
朝代：清
体裁：词

记清箫唤玉，艳墨题裙，多少欢场。一水秦淮曲，问甚时流尽，剩粉愁香。凄迷断桥西堍，残绿画斜阳。更碧换楼阴，红消阑角，罗绮全荒。茫茫。渡桃叶，听何处红楼，钿管吹凉。丁字帘前月，剩白头笙伎，犹说萧梁。故巢更无新燕，梦锁郁金堂。况照影青溪，西风柳色如酒黄。
怀璞斋清江幕府
作者：邓濂
朝代：清
体裁：七言律诗

五十劳劳尚远征，可能揽辔竟澄清。高歌未免悲诸将，长揖何妨狎老兵。断角斜阳吴下垒，戍旗残雪楚州营。倚闾有母头俱白，莫更军前请系缨。
感怀十二首敬次家大人六十自述原韵·其一
作者：邓濂
朝代：清
体裁：五言律诗

望断大刀头，思归愿未酬。江山余落日，吴楚入高秋。风唳三霄鹤，波驯万里鸥。壮怀难自遣，击剑一长讴。
感怀十二首敬次家大人六十自述原韵·其七
作者：邓濂
朝代：清
体裁：五言律诗

惘惘出门去，中怀百不如。风尘为客后，儿女累人初。壮志频看镜，奇穷且著书。囊琴欲何往，天末渺愁予。
感怀十二首敬次家大人六十自述原韵·其三
作者：邓濂
朝代：清
体裁：五言律诗

我怀彭泽令，高卧水云宽。秋色柴桑里，先生忽罢官。田园归隐易，天地放怀难。吴下有流寓，羁栖犹未安。
感怀十二首敬次家大人六十自述原韵·其九
作者：邓濂
朝代：清
体裁：五言律诗

尝笑杜陵叟，许身契稷臣。忧时空有泪，谋国岂无人。世事炎凉改，交情患难真。平生艰一饱，橡栗亦堪珍。
感怀十二首敬次家大人六十自述原韵·其二
作者：邓濂
朝代：清
体裁：五言律诗

自作登楼赋，常为入幕宾。疲驴应笑我，破帽尚依人。不学怜诸弟，长贫更老亲。那堪望乡国，第宅但荆榛。
感怀十二首敬次家大人六十自述原韵·其五
作者：邓濂
朝代：清
体裁：五言律诗

望云数鸿雁，兄弟几人存。青草有新垄，白杨摇断魂。凄其对风雨，检点到琴樽。遗挂满尘污，伤心那可论。
感怀十二首敬次家大人六十自述原韵·其八
作者：邓濂
朝代：清
体裁：五言律诗

见说潼关外，风高细柳营。九龙移帐处，万马踏边声。定远曾投笔，终军且请缨。低头抚长剑，瓠落愧吾生。
感怀十二首敬次家大人六十自述原韵·其六
作者：邓濂
朝代：清
体裁：五言律诗

阿买年还幼，楹书读未能。家贫常废学，体弱忍加惩。而叔身犹贱，是儿情可矜。追思托孤意，余痛结如症。
感怀十二首敬次家大人六十自述原韵·其十
作者：邓濂
朝代：清
体裁：五言律诗

忽听落梅笛，悄然独倚楼。楚天沈古色，湘草接忧愁。回首洞庭树，相思云梦舟。女媭幸无恙，郑重尺书投。
感怀十二首敬次家大人六十自述原韵·其十一
作者：邓濂
朝代：清
体裁：五言律诗

野水秋更绿，难为羁旅情。西风万行柳，肠断石头城。白雪谁知赏，乌丝枉擅名。闺中犹未悟，钗卜问前程。
感怀十二首敬次家大人六十自述原韵·其四
作者：邓濂
朝代：清
体裁：五言律诗

悔把羊裘典，寒来失所依。琴书随手散，时事与心违。谐俗才偏拙，因人计总非。焦桐由自毁，莫谓赏音稀。
摸鱼子
作者：邓濂
朝代：清
体裁：词

恨无端、燕瘖花瘦，匆匆催换韶序。一溪烟雨凉如梦，病了翠汀鸥鹭。波暝处。忽展到、吴笺淡墨加餐语。相思细数。道红雨幽帘，白蘋邻社，无奈独吟苦。年华暮，镜里苍毛几许。而今也厌尘组。老红荒遍花南屋，待缚香茅重补。归尚阻。定又被、湖庄西子勾留住。罗裙钿柱，且悄与朝云，共敲钗玉。细唱冶春句。
斯文
作者：邓濂
朝代：清
体裁：五言律诗

忧患尚如此，谁云生有涯。斯文殆将废，吾辈复何为。日月缠妖气，江山入酒悲。不须商出处，双鬓已先衰。
旅夜有感柬子献
作者：邓濂
朝代：清
体裁：七言律诗

秋风病骨费支持，勉惜余生为母慈。寄命同怜螬食后，思家又是燕来时。百年如此将谁倚，千里逢君已恨迟。共剪残釭话畴昔，夜深赢得鬓成丝。
明州试院小集湘文太守有诗索和依韵奉酬一首
作者：邓濂
朝代：清
体裁：七言律诗

男儿五十未为老，万里腾骧快此时。岂但循良最天下，即论风雅亦吾师。狂歌声碎铁如意，醉座泼翻金屈卮。一笑君宜宽礼数，杜陵憔悴只能诗。
春夜与姊婿诸十一孝廉论诗即题其璞斋集后
作者：邓濂
朝代：清
体裁：七言律诗

乾嘉以后矜诗派，那识朱王格律尊。先辈风流谁接武，此君才调独销魂。繁音百变无琴雅，短褐重逢且酒樽。我亦年来吟思苦，一编凄断不堪论。
春感一首仍用前韵寄季迟六甥鄂州
作者：邓濂
朝代：清
体裁：七言律诗

东风事事不相关，却遣杨花点鬓斑。生以穷愁销白日，老将诗骨托青山。唐衢痛哭原无赖，王粲飘零且未还。幸有佳甥能酷似，聊凭翰墨写萧闲。
有感叠前韵柬孙岘子
作者：邓濂
朝代：清
体裁：七言律诗

故人漫许凌云笔，如此文章岂入时。半世行吟空有泪，十年孤学本无师。苍茫时事看棋局，冷暖人情问酒卮。谁寄当归劝将母，草堂重补白华诗。
有感柬诸十一
作者：邓濂
朝代：清
体裁：七言律诗

飘零真作无家雁，照影空江惜羽翰。一往情深感吾子，几人高义恤孤寒。灯前旧梦如尘堕，镜里遗形掩泪看。回首谢庭半寥落，五更帘外雨声酸。
楚游揖别·其一
作者：邓濂
朝代：清
体裁：七言律诗

茫茫关山挟策行，风尘牢落此余生。只知白社堪终隐，谁遣青骊更远征。药饵扶持新病骨，蕙纕郑重故人情。江南五月梅花落，肠断离亭玉笛声。
楚游揖别·其七
作者：邓濂
朝代：清
体裁：七言律诗

细柳新蒲伤客心，女儿节里怅分襟。料量琴剑辞吴市，收拾云山入楚吟。万事难凭詹尹策，百年愿傍女媭砧。临岐莫作销魂语，扇底离歌已不禁。
楚游揖别·其三
作者：邓濂
朝代：清
体裁：七言律诗

孤生那敢怨劳薪，自别邱园已几旬。我恐熊儿常废学，人疑犬子未安贫。担囊漫挺分憔悴，负米终当识苦辛。但使汝曹能努力，无烦惜别恋衰亲。
楚游揖别·其二
作者：邓濂
朝代：清
体裁：七言律诗

越江烟水接吴天，泛宅浮家几播迁。贱竭诸侯原左计，身经多故况中年。征衣尚渍依人泪，生业聊资卖赋钱。橡栗俱荒儿女瘦，故山猿鹤倘相怜。
楚游揖别·其五
作者：邓濂
朝代：清
体裁：七言律诗

故人才调擅邹枚，况直征南幕府开。早见荃蘅开楚泽，新传文藻继兰台。漫将芳草怨迟暮，别有名山容废材。独恨黄垆消歇尽，夕阳残笛不胜哀。
楚游揖别·其六
作者：邓濂
朝代：清
体裁：七言律诗

世事浮云不可论，前游寥落几人存。蘼芜重赋生离别，梨枣空怀旧弟昆。陟屺已成终古恨，登楼犹有未招魂。燕支岭畔多陈迹，待拂苍苔检泪痕。
楚游揖别·其四
作者：邓濂
朝代：清
体裁：七言律诗

久拼身世老鱼虫，低首书尘乐里中。不分汉南大司马，还来吴下问梁鸿。笛材何取孤生竹，琴执偏收半死桐。见说胡床相望久，危楼迥倚楚云东。
楚游揖别金溎生同转携词过访即送其重游粤东·其一
作者：邓濂
朝代：清
体裁：七言律诗

穷巷经时绝过存，忽闻剥啄到柴门。袖中白雪新词卷，海外红蕉旧梦痕。自昔品泉曾有约，至今闻笛独销魂。此行好作寻幽计，宦海悠悠且莫论。
次韵呈澹如先生
作者：邓濂
朝代：清
体裁：七言律诗

出处分明追昔贤，由来万事只凭天。等身著述可千古，散发烟波今几年。时会艰难谁砥柱，主恩容易许归田。一竿且作鹅湖长，位置樵青赁钓船。
浣溪沙·其一
作者：邓濂
朝代：清
体裁：词

青粉墙阴点绿苔，濛濛细雨画帘垂。玉阶尽日有谁来。燕子懒传愁里信，海棠偏向泪边开。知他春去几时回。
浣溪沙·其三
作者：邓濂
朝代：清
体裁：词

细雨霏红湿绣茵，花阴燕子锁重门。茸衾扶病度残春。淡墨鲛绡奁畔字，画衫蝶影梦中人。别来何事不消魂。
浣溪沙·其二
作者：邓濂
朝代：清
体裁：词

翠被香寒梦起迟，轻尘如雨雨如丝。春愁只有落红知。绣榭苔生人去后，画梁花暗燕归时。不知何事费相思。
浣溪沙·其五
作者：邓濂
朝代：清
体裁：词

短短红墙小小门，半笼纤月半斜曛。碧桃花下又黄昏。闲向蝶裙题影事，忍开鸳帕检啼痕。灯前谁是昨宵人。
浣溪沙·其四
作者：邓濂
朝代：清
体裁：词

小雨梨花独掩门，绿阴如梦悄无人。便无人在野消魂。鸳锦暗销金枕泪，蛛罗愁罥玉筝尘。尽人无赖是黄昏。
清平乐·春尽日作
作者：邓濂
朝代：清
体裁：词

绿阴庭宇，日日吹香雾。天也厌厌无意绪。只是忽晴忽雨。起来绕遍花丛，夕阳晕作抽红。不惜杨柳吹尽，今朝犹算春风。
渔家傲
作者：邓濂
朝代：清
体裁：词

尽日珠帘闲未卷。东风无力游丝软。忽地杨花如雪乱。春不管，画罗衫袖吹都满。悄问花阴双语燕。佩环可在深深院。盘曲红廊都绕遍。寻不见，碧桃花外天涯远。
溪上重过亡友张麟洲故宅
作者：邓濂
朝代：清
体裁：五言律诗

依旧一樽酒，论文隔九京。山丘余痛哭，风雨异平生。念此天涯客，应伤地下情。竹林摇落尽，肠断暮猿声。
烛影摇红·元夜卧病
作者：邓濂
朝代：清
体裁：词

绣幕垂云，试灯风细春信乱。隔帘蟾月悄窥人，人在深深院。听到箫慵鼓倦。玉钩凉、铜街自暖。不知门外，何处车声，娇雷乍转。拼却春眠，画屏蜡泪红犹泫。香衣梅影半横斜，画出相思怨。烂锦年华渐换。夜沈沈、愁长梦短。阑珊螺墨，怕续何郎，断肠吟倦。
玉漏迟
作者：邓濂
朝代：清
体裁：词

夜来人意倦。熏篝素被，自怜幽婉。帘角风来，枕底愁丝先颤。一片银屏月好，被满地、碎蛩啼暗。莲漏短，玉釭照泪，一痕红泫。已教病过残秋，便瘦尽腰围，也无人管。莫展湘奁，暗里朱颜渐换。殃及西风且住，恐撩起、玉钗幽怨。愁梦远。依稀数行哀雁。
留别诸氏姊兼示诸甥·其一
作者：邓濂
朝代：清
体裁：五言律诗

离思忽酸苦，江城梅熟初。秭归啼不已，客去意何如。且忍樽前泪，常通别后书。相看俱老病，临发更踟蹰。
留别诸氏姊兼示诸甥·其二
作者：邓濂
朝代：清
体裁：五言律诗

落拓过三十，劳劳何所成。文章藉一第，属望到诸甥。采艾此佳节，飞蓬方远征。牵衣怜阿玖，亦有渭阳情。
登楼
作者：邓濂
朝代：清
体裁：五言律诗

东风吹不尽，万里堕春愁。芳草欲迷路，好花偏近楼。倦飞江上燕，冷眼水边鸥。为问往来客，日斜何所投。
登黄鹤楼
作者：邓濂
朝代：清
体裁：七言律诗

载酒闲临黄鹄矶，楼空日落鹤何依。未妨狂醉拓金戟，忽漫赏心来铁衣。汉代文章鹦鹉冷，吴乡消息鳜鱼肥。甚时了却风尘事，归卧白云同息机。
祀灶后三日移伯兄遗殡回里风雪孤舟百端交集怆然赋四绝句焚其柩旁·其三
作者：邓濂
朝代：清
体裁：七言绝句

孤舟遥夜泊江村，云水凄凉有泪痕。一样飘零风雪里，人间地下尽销魂。
祀灶后三日移伯兄遗殡回里风雪孤舟百端交集怆然赋四绝句焚其柩旁·其二
作者：邓濂
朝代：清
体裁：七言绝句

不能牵袂只凭棺，遗箧丛残感百端。药里书尘未零落，检来都作在时看。
祀灶后三日移伯兄遗殡回里风雪孤舟百端交集怆然赋四绝句焚其柩旁·其四
作者：邓濂
朝代：清
体裁：七言绝句

暂时魂影得周旋，如此同归忒可怜。犹胜白杨丘垄畔，只随山鬼语寒烟。
秋波媚
作者：邓濂
朝代：清
体裁：词

几丝垂柳趁风斜。可可着栖鸦。春愁一片，渐吹渐乱，绝似杨花。昨宵朱鸟窗西坐，茜月淡银纱。断烟凄雨，短篷残烛，如此天涯。
秦淮题壁
作者：邓濂
朝代：清
体裁：七言律诗

又到秦淮按竹枝，人间烟月此何时。本无科第容风汉，那有心情对雪儿。六代关河征骑急，三韩烽火羽书迟。绿沈零落身俱废，莫向颓波照鬓丝。
答谭仲修山长时主经心书院讲席
作者：邓濂
朝代：清
体裁：七言律诗

行行江上折芳馨，流水无心合楚萍。同是倦游还作客，未忘结习且谈经。苍茫万事催头白，料理千秋托汗青。此亦山川奇绝处，卜邻愿傍子云亭。
纺纱厂联
作者：邓濂
朝代：清
体裁：联

衣被遍寰中，何人巧试玲珑手；机关妙天下，此地能开顷刻花。
翠楼吟·玉京道人墓
作者：邓濂
朝代：清
体裁：词

碧草愁春，红箫瘗玉，袛陀寂寞香土。画兰人不见，更休问湘皋残谱。琳宫无主。剩忏梦青鸳，啼魂翠羽。琴心苦。故宫遗恨，玉弦空诉。是处。杨柳依依，只乱鸦流水，板桥西堍。春灯凋艳影，算犹有秋萤低舞。愁烟颦雨。况金粉飘零，铜仙都去。茱萸路。野棠红冷，一鹃凄语。
苍头老吴殁于试寓诗以悼之
作者：邓濂
朝代：清
体裁：五言律诗

予已不得意，汝今何处行。魂归汉阳渡，肠断秣陵城。亦有思家泪，宁无恋主情。天涯妻子在，犹自怨邮程。
菩萨蛮·其一
作者：邓濂
朝代：清
体裁：词

绣檀香枕栖双凤，锦花压被春愁重。残梦落天涯，东风吹柳花。屏山蛾岫远，烛泪铜荷泫。幽恨竟谁知，画裙红折枝。
菩萨蛮·其二
作者：邓濂
朝代：清
体裁：词

绿禅绣黛春无色，镜鸾愁揽珠楼月。钗燕倘能飞，试将情诉伊。晓莺啼不住，一枕梨花雨。不是恋鸳帱，起来终是愁。
蝶恋花·春寒坐湘烟阁
作者：邓濂
朝代：清
体裁：词

燕子日长春事静。一抹轻阴，先作阑干暝。小院月明风不定，满衣绣遍杨花影。梦里春愁浑不省。无奈啼鹃，只唤梨云醒。放了珠帘犹道冷，绣床闲伴狸奴病。
西溪子
作者：邓濂
朝代：清
体裁：词

一缕杏花斜月，一角梨花残雪。画阑前，春自去，莺不去。啼到乱红深处。一声声，不堪听。
试毕将归厝老吴于白门鹫峰庵泫然赋此
作者：邓濂
朝代：清
体裁：五言律诗

瘗汝一抔土，古庵秋草空。荒阶狐拜月，破屋鬼啼风。委骨蓬蒿里，招魂道路中。青灯闻夜哭，似与泣途穷。
读江韬叔伏敔堂诗有感书后
作者：邓濂
朝代：清
体裁：古风

我生迟十年，不及见韬叔。而独嗜其诗，读之已三复。想当离乱时，孓身窜荒谷。风尘一孤剑，天地双茧足。扣舷而歌不成曲。若非雍门琴，定是渐离筑。使我读不终篇辄欲哭。我哭尔不闻，闻之悲而弥酸辛。江南昔年多战尘，关山处处迷荆榛。吴宫花开惨不春，白狐跳啸黄狐奔。至今风雨尚萧瑟，中或有尔易塞磊落之精魂。于乎，陈后山，孟东野，如君之才世已寡。可怜终老丞倅间，赢得狂名满天下。我亦频年涉忧患，身世苍凉不堪写。文章草草何足传，若论穷愁足君亚。作诗悲君行自悲，千载下谁知我者。
赋得道旁柳·其一
作者：邓濂
朝代：清
体裁：五言律诗

黯黯章台路，濛濛大道尘。依依如有怨，袅袅不禁春。看尽往来客，愁当南北津。君能惜颜色，攀折敢辞频。
赋得道旁柳·其三
作者：邓濂
朝代：清
体裁：五言律诗

一程还一程，烟雨不分明。思妇楼头意，征夫道上情。长条堪系马，短叶欲藏莺。休说腰肢好，年年劳送迎。
赋得道旁柳·其二
作者：邓濂
朝代：清
体裁：五言律诗

东风问流水，流到几时停。昨夜才飞絮，今朝又化萍。无情尚如此，何处不飘零。识得飘零苦，柔枝莫再青。
赋得道旁柳·其四
作者：邓濂
朝代：清
体裁：五言律诗

春色黄泥店，秋光白下门。江南千万树，此树最销魂。眉黛让人巧，眼波和雨昏。托根在歧路，幽恨共谁论。
赠北平陈嵩佺司马·其一
作者：邓濂
朝代：清
体裁：七言律诗

同是高阳旧酒徒，黄垆回首渺愁予。春明尚忆当年事，秋水新成傲吏书。司马凌云原不忝，元龙近日意何如。昆西百姓方憔悴，愿乞棠阴护里闾。
赠北平陈嵩佺司马·其二
作者：邓濂
朝代：清
体裁：七言律诗

一曲离歌百感增，湘弦初咽指初冰。鸥心休学李长吉，病臂已同虞永兴。曾对幽兰题楚畹，漫将片石艳韩陵。他时燕寝凝香处，定有相思付剡城。
赠吴福茨观察·其一
作者：邓濂
朝代：清
体裁：七言律诗

风流谁似延陵季，四十功名尚黑头。早岁文章超八代，端居威望冠诸侯。侧身天地今清晏，坐领湖山古甬勾。东阁梅花一尊酒，二分明月话扬州。
赠吴福茨观察·其二
作者：邓濂
朝代：清
体裁：七言律诗

我已风尘懒曳裾，青毡寂寞意何如。囊中岂有匡时策，门外空多问字车。飞檄漫夸枚叔笔，荐贤终愧孔融书。自怜三径蓬蒿满，敢屈旌麾下草庐。
赠屠静山孝廉
作者：邓濂
朝代：清
体裁：七言律诗

白雪高词久不闻，寥寥枌杜感斯文。九州浪迹知谁偶，绝代销魂是此君。长啸来看江上月，征衣犹带海南云。相逢共证千秋业，可许名山一席分。
赠杨豫庭观察四首·其一
作者：邓濂
朝代：清
体裁：五言律诗

一代循良选，如公执与齐。文章高海内，家世本关西。有子是青兕，其才雄碧鸡。当前逢泰岱，咫尺幸攀跻。
赠杨豫庭观察四首·其三
作者：邓濂
朝代：清
体裁：五言律诗

天地抑何窄，飘零空自哀。倚楼一长啸，风雨万山来。歧路且休恨，使君方爱才。从今唯努力，不敢怨蒿莱。
赠杨豫庭观察四首·其二
作者：邓濂
朝代：清
体裁：五言律诗

痛绝我先子，与公交十年。当时侍帷幄，此地正风烟。廉吏死谁恤，孤儿生可怜。登堂容一拜，含泪告重泉。
赠杨豫庭观察四首·其四
作者：邓濂
朝代：清
体裁：五言律诗

奔走遍吴越，非公谁见知。孤生遭酷罚，多病负明时。身世竟何托，饥寒难久持。请看辕枥下，憔悴绝尘姿。
赠绩溪程蒲孙吉士
作者：邓濂
朝代：清
体裁：七言律诗

暂向天涯息玉鞍，燕台回首路漫漫。花浓上苑春将暮，月到琼楼景更寒。湖海消磨豪士气，风尘憔悴侍臣冠。别来颜色应无恙，揽鬓樽前仔细看。
赠钱塘诸肖鞠大令时宰江夏
作者：邓濂
朝代：清
体裁：七言律诗

廿年作官鬓初霜，未了名心为北堂。如此江山供吏隐，最难子弟尽文章。行车麦秀添新雨，卧阁香清梦故乡。可惜惠连今远隔，愁人草色满池塘。
踏莎行
作者：邓濂
朝代：清
体裁：词

红雨楼台，青芜巷陌。登楼谁念天涯客。江山如梦送春归，鹧鸪声里斜阳碧。潮落平沙，帆迷远堞。茫茫万里春愁直。不知何处是江南，东风刬地杨花雪。
辛卯五月应南皮尚书之聘将之武昌璞斋以诗赠行并贻画扇赋此报谢即以留别·其一
作者：邓濂
朝代：清
体裁：五言律诗

一样汉江客，而今成独游。荐书劳北海，旧梦忆南楼。聚散十年事，飘零千里舟。销魂团扇上，画出楚天秋。
辛卯五月应南皮尚书之聘将之武昌璞斋以诗赠行并贻画扇赋此报谢即以留别·其二
作者：邓濂
朝代：清
体裁：五言律诗

别有忧时泪，怜君薄宦身。蛾眉原易嫉，龙性讵难驯。海内方多事，高堂况老亲。因时勉努力，凡百成缁磷。
送贵筑公移任鄂州
作者：邓濂
朝代：清
体裁：古风

虚堂澹无人，独坐抚瑶瑟。商声激离弦，中心忽如失。踌躇欲相送，奈此幽忧疾。褰裳未能从，卧辙焉可得。遥怜诸父老，祖道正凄戚。寒波咽潇吹，落日黯行色。目送南鸿飞，思公此何极。
酬王少谷大令·其一
作者：邓濂
朝代：清
体裁：五言律诗

不作金门吏，来寻南国春。采兰堪奉母，典笏尚留宾。县古川原秀，山空雀鼠驯。此乡足泉石，知不严清贫。
酬王少谷大令·其三
作者：邓濂
朝代：清
体裁：五言律诗

士有不得意，频年橐笔行。蛾眉苦谣诼，虿尾复纵横。俗薄文章贱，途穷姓氏轻。非君善调护，何处托余生。
酬王少谷大令·其二
作者：邓濂
朝代：清
体裁：五言律诗

萧洒陶元亮，清狂顾恺之。高风问谁继，经术况吾师。宦迹名山记，诗情小吏知。嶙峋一卷石，原是出尘姿。
酬王少谷大令·其四
作者：邓濂
朝代：清
体裁：五言律诗

举首乾坤窄，相知尚有君。何因辨雌霓，便拟荐雄文。热泪磨尘剑，佳书负练裙。何当奉谈麈，长此接清芬。
采桑子
作者：邓濂
朝代：清
体裁：词

春来只自多风雨，天也恹恹，人也恹恹。梦也无聊欲化烟。画帘四窣斜阳里，燕也无言，人也无言。风定杨花今日间。
重客四明慨然赋此
作者：邓濂
朝代：清
体裁：七言律诗

客里愁怀强自宽，一枝栖息几曾安。著书漫作千秋计，乞食难为八口餐。多病何堪逢乱世，当年谁信老儒冠。归来双鬓浑如雪，多恐杨枝不忍看。
金溎生同转携词过访即送其重游粤东·其二
作者：邓濂
朝代：清
体裁：七言律诗

东风吹上郭门船，唱到留公意惘然。万事消磨吾辈老，千秋寥落几人传。夕阳草色旗亭路，冷雨梅花病榻禅。领海交游如问讯，为言憔悴杜樊川。
除夕和韵三首·其一
作者：邓濂
朝代：清
体裁：五言律诗

独客有何喜，明灯还作花。寒声沉去雁，夜色淡栖鸦。望里南云迥，愁边北斗斜。柴门小儿女，知否忆天涯。
除夕和韵三首·其三
作者：邓濂
朝代：清
体裁：五言律诗

三十明朝是，屠苏强自倾。乾坤余敝褐，风雪逼残更。阅世才将老，当歌气未平。迂儒抱孤愤，谁与叩通明。
除夕和韵三首·其二
作者：邓濂
朝代：清
体裁：五言律诗

掩关谁与共，形景暂相亲。病眼看新历，穷途托故人。流庸千里泪，忧患百年身。休笑老梅丑，欲回天下春。
雨窗闲遣
作者：邓濂
朝代：清
体裁：七言律诗

四壁苔痕懒不除，凉阴黯黯雨疏疏。掩关聊托相如病，退笔慵修叔夜书。茶臼泉喧深竹里，苎衣香润熟梅初。胸中仅有闲丘壑，何处青山许结庐。
高阳台
作者：邓濂
朝代：清
体裁：词

茜槁留香，湘屏堕玉，葳蕤深锁重门。梦境阑珊，东风几片梨云。绿芜迷断楼前路，任马嘶、冷雨残春。更销凝、鸳槛风凄，蛾岫烟颦。销魂不为南楼笛，为裙长水皱，镜掩铜昏。鹦鹉犹呼，重来也胜无人。枣红帘幕微黄月，认坠欢、如影如尘。莫回身、怕见桃花，故泫啼痕。
高阳台·落梅
作者：邓濂
朝代：清
体裁：词

缟月微茫，娇云澹沱，断桥野水无人。雪满闲阶，暗香犹湿鞋痕。笛中已是春销黯，况晓风、吹化湘魂。傍苔纹，欲扫还休，静掩重门。绿珠自昔真殊艳，甚坠楼容易，碎作香尘。敲落珊枝，冷红堕处谁闻。南枝剩有青禽在，抱余香、啼到黄昏。悄伤神，老翠荒湾，淡不成春。
齐天乐·秋声
作者：邓濂
朝代：清
体裁：词

西风吹得天都瘦，凄凄更闻凉雨。吴树霜空，楚江月黯，不辩秋来何处。萧萧欲住。又木落荒滩，断鸿凄语。万顷枯芦，卷愁不去卷秋去。天涯惊起倦旅。虫声灯影里，幽恨同诉。故苑疏砧，高楼画角，别是伤心无数。乌啼怨曙。正铁马嘶寒，并成凄楚。渐渐无声，越秋声越苦。
挽郭嵩焘联
作者：邓炳光
朝代：清
体裁：联

萃衡秀湘灵，诞生元老，不惮劳，不避谤，创千百年罕见之闳谋，开数万里莫通之声教，镜海靖烟波，方谓中国有人，姬旦风雨常震耳；恸泰颓梁坏，群起悲思，其生荣，其死哀，既绍汾阳之富贵寿考，并轶庐陵之道德文章，玉池标矩范，共企东山在望，仲尼日月足争光。
闻诸襄七在金华有述
作者：邓牧
朝代：清

玉堂仙人居士俦，丹床鸾鹤参遨游。万言直泻一杯水，三顾屡回重瞳眸。朅来吴越成春秋，往欲从之何缘由。劳思未已仰天笑，金华山高灵草幽。
秋日早发尉氏县
作者：邓献璋
朝代：清

尉氏征鞍早，行行入画中。深烟连断岸，斜月澹疏桐。驴背霜华冷，鸡声梦境空。东偏村落晓，柿叶烂秋红。
都门送刘芳玖之官蜀中
作者：邓献璋
朝代：清

青天不易上，蜀道古来难。十二巫峰里，飘然寄一官。雨云行处幻，琴鹤坐边寒。明岁北归雁，烦君寄羽翰。
去年中秋晋阳试院用韩韵作诗复次原韵
作者：邓琛
朝代：清

十年窃禄升斗微，此心已逐南云飞。胡为蹇钝似驽马，秋来空餍苜蓿肥。去年秋院几同舍，愁见霜皋木叶稀。战诗徒夸出秀句，煮字那得疗朝饥。何如此月就我饮，不待招邀来庭扉。阴晴万里共今夕，琼楼高处烟霏霏。飞狐古塞未解甲，射雕落日空猎围。萤火熠耀时物变，坐见清露沾裳衣。苍龙角尾仰不见，王良天驷谁为鞿。惟应幽人无检束，看花步月山中归。
大云寺阁晚眺同王印川李筱潭二广文
作者：邓琛
朝代：清

青山澹将夕，暝色入飞鸟。余霞尚绮丽，钟动月初皦。平生癖看山，山晚看愈好。商飙洒然来，长空秋浩浩。浮图凌百尺，怖鸰巢缥缈。铁佛铁何年，炉鞴群灵绕。佛法无尽藏，何大亦何小。泰山等秋毫，闻诸漆园老。平阳古都会，怀古足搜讨。百族尚雍熙，唐风斯未邈。奈何阳九厄，寇盗纷缠扰。廓清幸当时，祅氛顿湔扫。霍岳北岝崿，汾水西灏淼。我来僦僧舍，便觉出尘表。前身或行脚，到处留鸿爪。飘然下虚阁，清坐对风筱。
次韵右臣潞河见怀
作者：邓琛
朝代：清

回首高城生积阴，大通桥畔独幽寻。黄花醉后人何处，白雁声中霜满林。倚枕梦回津月晓，扣舷秋入蓟门深。樽前自奏歍钦曲，并世谁知牙旷心。
游千佛寺悬空洞
作者：邓琛
朝代：清

边城愁雨雪，丈室爱烟霞。春水几时至，寒梅何处花。中原犹带甲，汉使自浮槎。岁序伤催促，山深景易斜。
赤壁矶石坊
作者：邓琛
朝代：清
体裁：联

咫尺武昌山向我；万丈峨嵋翠扫天。
闻雁
作者：邓琛
朝代：清

句注山前黯夕晖，天涯初见数行飞。三关落叶秋将晚，九月清霜客未归。塞接陇川矰缴满，江吞吴楚稻粱稀。杜陵大有关怀事，一听哀声泪满衣。
一剪梅·与景姜不负斋赏红梅口占
作者：邓瑜
朝代：清

冷艳迎春独占先。斜倚窗前。斜对樽前。茜纱格子淡如烟。春在谁边。月在谁边。悄背红芳整翠钿。人比花妍。花妒人妍。亭亭相对各无言。花可人怜。人可花怜。
一剪梅·题画梅摺箑赠别景姜
作者：邓瑜
朝代：清

绘就罗浮绝世妆。客里流光。扇里春光。一枝横处月昏黄。逗入诗肠。沁入离肠。摺叠玲珑袖底藏。赠到他乡。携到家乡。愿君珍重惜馀芳。展向蓬窗。记向芸窗。
一萼红
作者：邓瑜
朝代：清

岁朝春。喜和脂和粉，梅雪一般新。虚白含绯，嫣红碾玉，妆点还胜春人。也人事、天工巧占，好煮茗、花底暖芳樽。正月平头，百年笑口，难得今辰。都道几生修到，便桃缃李素，总落凡尘。萼绿娇羞，飞琼薄醉，争似双颊潮痕。有如此、幽香冷艳，要屏风、猩色替传神。越是清寒那枝，越自清芬。
不负斋梅花盛开，与景姜分咏得忆梅、簪梅、梅影三题 菩萨蛮 其一 忆梅
作者：邓瑜
朝代：清

芳园惆怅春无迹。巡檐空自探消息。寂寞咏花人。相思几断魂。栏杆都倚遍。驿使何时见。莫是隐深山。红尘不耐看。
不负斋梅花盛开，与景姜分咏得忆梅、簪梅、梅影三题 菩萨蛮 忆梅
作者：邓瑜
朝代：清

芳园惆怅春无迹。巡檐空自探消息。寂寞咏花人。相思几断魂。栏杆都倚遍。驿使何时见。莫是隐深山。红尘不耐看。绣阁天寒容懒整。瞥见冰姿净。呵冻试新妆。纤手拈来，商略安双鬓。疏疏斜贴云鬟润。瘦极偏相称。伴我一枝春。卸了钗环，纸帐香犹剩。梦醒罗浮人去后。约略庞儿瘦。月下细端详。尺幅真真，淡墨描初就。天寒合倩胎禽守。怜惜情都有。一样态珊珊。镜里嫦娥，厮并堪称偶。
不负斋梅花盛开，与景姜分咏得忆梅、簪梅、梅影三题 醉花阴 其二 簪梅
作者：邓瑜
朝代：清

绣阁天寒容懒整。瞥见冰姿净。呵冻试新妆。纤手拈来，商略安双鬓。疏疏斜贴云鬟润。瘦极偏相称。伴我一枝春。卸了钗环，纸帐香犹剩。
临江仙·前题。慈命代作
作者：邓瑜
朝代：清

一幅江南春写就，湖光山色分明。小红桥畔趁新晴。晓风杨柳岸，好是放船行。堤外海棠刚睡足，藓痕绿过闲亭。靓妆初罢怯寒生。碧桃花径远，刚对数峰青。
乳燕飞·已巳初春，微疴偶作。百感纷来，欹枕无眠，信口赋此
作者：邓瑜
朝代：清
体裁：词

世事何堪问。念椿庭、一官寄迹，终归无定。廿载匏悬贫转累，赢得霜痕满鬓。只手板、消磨相證。毕竟有谁能点铁，叹空炊、无米慈劳甚。长太息，恹恹病。离家以后难消恨。走天涯、儿女身世，从人行径。回忆孩提真乐趣，二十馀年一瞬。常漫把、思亲泪揾。何日归宁偿我愿，效斑衣、舞彩承欢景。心切切，梦难稳。
剔银灯·题江馆听秋图
作者：邓瑜
朝代：清

独坐梧桐阴里。听一片、秋声琐细。砧杵敲凉，孤蒲递响，书卷替人翻起。此时庭际。问何事、萧疏未已。山色波光如此。人静薄寒天气。蛩韵啁啾，雁群嘹亮，添得几多乡思。西风过耳，听别有、一般诗味。
卖花声·清明日距伯嫂殁已十旬，泫然纪之
作者：邓瑜
朝代：清

莺燕互寻盟。满院飞英。惜花人去暗心惊。何日桐棺归故里，魂妥山茔。事事减心情。闷坐闲行。一腔尘俗撇难清。拾翠寻芳都懒问，负了清明。
卖花声·纳凉
作者：邓瑜
朝代：清

帘捲背银灯。冰簟铺平。遥天明月未三更。睡鸭香销花影上，衫袖凉生。莲漏一声声。珠露轻轻。飞来星火小流萤。最是多情蕉叶扇，欲却还停。
南乡子·题家大人清可亭论诗图
作者：邓瑜
朝代：清

今古几诗魂。飞入秋窗月一痕。如此溪山如此夜，闲身。派别源流仔细分。问字共论文。往日趋庭忆旧闻。今对画图饶乐意，凝神。指点龙山认里门。
南柯子
作者：邓瑜
朝代：清

扫簟欹瓷枕，开窗隔绣帘。重重花影压栏前。无那绿阴庭院、日如年。倦眼惺忪雾，慵心袅娜烟。抛书漫理紫牙签。偏是恼人燕语、一声尖。
哭旅儿
作者：邓瑜
朝代：清

早慧物所志，汝质乃近愚。独喜性静默，嗜好与俗殊。家贫无长物，所有书五车。喜汝能博涉，六籍供田渔。汝爷笑谓我，此吾行秘书。每当下学归，兄弟相喁于。作字亦不丑，簪花善临摹。书成请评骘，含笑牵娘裾。我老百无欢，见此颇自娱。此景今不再，回首悲何如。汝生岁甲戌，我时方归宁。咳名襁褓中，唤汝曰寄生。外祖颇爱汝，谓儿乃宁馨。十年一弹指，幸汝渐长成。可怜妆外家，门户日替零。今惟汝舅在，身世同浮萍。自恨数太奇，殷殷望诸甥。谓汝颇挺立，期汝能成名。胡汝不克副，奄忽归九京。昨来强慰我，未语先吞声。吞声更无语，使我难为情。自我归汝家，汝父贫苦累。对泣牛衣中，宁敢怨憔悴。生汝八弟兄，心力亦几殆。所觊俱有成，婚嫁事完备。迨我谢世时，送我入幽隧。了我一生事，辛苦聊自慰。此愿岂云奢，而竟未能遂。自从阿加殇，倏忽廿四载。今汝又继之，天乎我何罪。汝爷素旷达，痛极转无泪。况我多病躯，剜此肉一块。吾衰岂久存，九原汝其待。十月有八日，儿病渐不支。宛转衾簟中，气息馀一丝。依依握母手，问爷归何迟。伏枕还和南，声声念母慈。儿身惟母爱，儿病惟母知。勿厌儿扰母，扰母祇此时。愿母强自宽，向后毋思儿。此语诚可痛，此情那可思。夜台风雨黑，儿今去何之。喧寒与饮食，谁为儿护持。呜呼我阿寄，汝当知我悲。小春有良辰，行为汝娶妇。汝母拮据筹，备此合欢酒。颇闻彼姝子，堪称汝嘉耦。庶几小鸳鸯，婉娈侍左右。岂谓连理枝，摧折如此骤。此岂吾罪愆，致汝不克寿。抑或儿命薄，无福一消受。冥途焉可知，灵璅渺难叩。汝兄幸有子，聊使承汝后。缞绖拜汝前，足慰汝心否。书堂夜沈沈，镫火凄以碧。凉月照古苔，中多汝行迹。入室何所见，见儿几与席。是儿冠与裳，是儿巾与舄。儿书所未竟，朱墨纷狼藉。儿尝所披览，丹铅半剥蚀。为儿检箧衍，一检一于邑。凄风动尘幌，犹如儿出入。儿魂傥归来，抚几应叹息。叹息如可闻，哀蛩闇中泣。赚我十九年，欠汝泪万行。承此万行泪，为儿奠一觞。儿生于慈湖，殁乃在金阊。中间鄂渚游，曾未识梓桑。行觅一抔土，送儿归故乡。当与汝长兄，埋骨登蒿邙。庶汝小兄弟，泉下相扶将。朝游傍青林，夕啸依白杨。傥犹恋庭闱，同来侍吾劳。呜呼我阿寄，汝今在何方。家人或汝悲，时过亦渐忘。独有汝母心，积久弥摧伤。摧伤岂能久，双鬓今已苍。老者幸尚存，少者胡遽亡。呜呼我阿寄，天意真茫茫。
哭旅儿 其三 梅影
作者：邓瑜
朝代：清
体裁：词

梦醒罗浮人去后。约略庞儿瘦。月下细端详。尺幅真真，淡墨描初就。天寒合倩胎禽守。怜惜情都有。一样态珊珊。镜里嫦娥，厮并堪称偶。
哭旅儿·其一
作者：邓瑜
朝代：清

早慧物所志，汝质乃近愚。独喜性静默，嗜好与俗殊。家贫无长物，所有书五车。喜汝能博涉，六籍供田渔。汝爷笑谓我，此吾行秘书。每当下学归，兄弟相喁于。作字亦不丑，簪花善临摹。书成请评骘，含笑牵娘裾。我老百无欢，见此颇自娱。此景今不再，回首悲何如。
哭旅儿·其三
作者：邓瑜
朝代：清

十月有八日，儿病渐不支。宛转衾簟中，气息馀一丝。依依握母手，问爷归何迟。伏枕还和南，声声念母慈。儿身惟母爱，儿病惟母知。勿厌儿扰母，扰母祇此时。愿母强自宽，向后毋思儿。此语诚可痛，此情那可思。夜台风雨黑，儿今去何之。喧寒与饮食，谁为儿护持。呜呼我阿寄，汝当知我悲。小春有良辰，行为汝娶妇。汝母拮据筹，备此合欢酒。颇闻彼姝子，堪称汝嘉耦。庶几小鸳鸯，婉娈侍左右。岂谓连理枝，摧折如此骤。此岂吾罪愆，致汝不克寿。抑或儿命薄，无福一消受。冥途焉可知，灵璅渺难叩。汝兄幸有子，聊使承汝后。缞绖拜汝前，足慰汝心否。
哭旅儿·其三
作者：邓瑜
朝代：清
体裁：古风

十月有八日，儿病渐不支。宛转衾簟中，气息馀一丝。依依握母手，问爷归何迟。伏枕还和南，声声念母慈。儿身惟母爱，儿病惟母知。勿厌儿扰母，扰母祇此时。愿母强自宽，向后毋思儿。此语诚可痛，此情那可思。夜台风雨黑，儿今去何之。暄寒与饮食，谁为儿护持。呜呼我阿寄，汝当知我悲。小春有良辰，行为汝娶妇。汝母拮据筹，备此合欢酒。颇闻彼姝子，堪称汝嘉耦。庶几小鸳鸯，婉娈侍左右。岂谓连理枝，摧折如此骤。此岂吾罪愆，致汝不克寿。抑或儿命薄，无福一消受。冥途焉可知，灵璅渺难叩。汝兄幸有子，聊使承汝后。缞绖拜汝前，足慰汝心否。
哭旅儿·其二
作者：邓瑜
朝代：清

汝生岁甲戌，我时方归宁。咳名襁褓中，唤汝曰寄生。外祖颇爱汝，谓儿乃宁馨。十年一弹指，幸汝渐长成。可怜妆外家，门户日替零。今惟汝舅在，身世同浮萍。自恨数太奇，殷殷望诸甥。谓汝颇挺立，期汝能成名。胡汝不克副，奄忽归九京。昨来强慰我，未语先吞声。吞声更无语，使我难为情。自我归汝家，汝父贫苦累。对泣牛衣中，宁敢怨憔悴。生汝八弟兄，心力亦几殆。所觊俱有成，婚嫁事完备。迨我谢世时，送我入幽隧。了我一生事，辛苦聊自慰。此愿岂云奢，而竟未能遂。自从阿加殇，倏忽廿四载。今汝又继之，天乎我何罪。汝爷素旷达，痛极转无泪。况我多病躯，剜此肉一块。吾衰岂久存，九原汝其待。
哭旅儿·其五
作者：邓瑜
朝代：清

赚我十九年，欠汝泪万行。承此万行泪，为儿奠一觞。儿生于慈湖，殁乃在金阊。中间鄂渚游，曾未识梓桑。行觅一抔土，送儿归故乡。当与汝长兄，埋骨登蒿邙。庶汝小兄弟，泉下相扶将。朝游傍青林，夕啸依白杨。傥犹恋庭闱，同来侍吾劳。呜呼我阿寄，汝今在何方。家人或汝悲，时过亦渐忘。独有汝母心，积久弥摧伤。摧伤岂能久，双鬓今已苍。老者幸尚存，少者胡遽亡。呜呼我阿寄，天意真茫茫。
哭旅儿·其四
作者：邓瑜
朝代：清

书堂夜沈沈，镫火凄以碧。凉月照古苔，中多汝行迹。入室何所见，见儿几与席。是儿冠与裳，是儿巾与舄。儿书所未竟，朱墨纷狼藉。儿尝所披览，丹铅半剥蚀。为儿检箧衍，一检一于邑。凄风动尘幌，犹如儿出入。儿魂傥归来，抚几应叹息。叹息如可闻，哀蛩闇中泣。
喜晴与杜表姊景姜同作
作者：邓瑜
朝代：清

久雨喜新霁，晴空旭影浮。狂花如欲笑，眠柳若为愁。重订湔裙约，还邀拾翠游。春郊浑似画，无限暮山幽。
夜坐假寐得末一韵因足成之
作者：邓瑜
朝代：清

俯仰乾坤感古今，倦时假寐醒沈吟。无情暮杵催愁起，有味寒镫耐夜深。自分性迂甘忤俗，转欣才拙少知音。痴魂愿化天边月，照彻人间静女心。
如此江山·游慈湖有怀景姜
作者：邓瑜
朝代：清

一痕蛾岫迎人笑，鳞鳞绣漪摇碧。水面风皴，云头雨洗，此际尘襟都涤。蘼芜一色。猛触起幽怀，殢人追忆。湖畔桥边，那年何处记同立。于今重认旧迹。是同行过此，徘徊痴觅。梦里家山，望中云树，两地离愁应积。关河目极。只方寸柔丝，往来难隔，待寄相思。绿波双鲤缺。
庆春泽·冬夜盼家书
作者：邓瑜
朝代：清

圆月凝愁，寒灯晕影，偏惊长夜如年。盼绝家书，恨它千里俄延。误人鱼雁无情甚，漫思量、尺素遥传。怕累伊，一阵霜风，吹落江烟。思亲太急胸头恶，叹蛛丝宛转，方寸长牵。极目凭栏，白云摇曳南天。吴头楚尾伤心路，纵凝眸、亲舍何边。最难禁，百叠千行，有泪无言。
庆春泽·庚寅元宵，春词索和璞斋
作者：邓瑜
朝代：清

律转天心，阳回地气，雨馀刚好新晴。佳节从头，难逢元夜同更。几年冷淡梅花雪，记联吟、绿意红情。喜今朝，春满江东，月满中庭。故乡重到怀今昔，叹当初鬓角，点了星星。嘉淑虚传，奈伊盐米光阴。也知花市灯如昼，爱清幽、自掩疏棂。笑通宵、远近人家，爆竹声声。
忆萝月·辛己闰秋病感
作者：邓瑜
朝代：清

新凉天气。已透深秋意。愁病也如秋闺起。慵恋半床罗被。伶仃母弟江乡。可怜夜短忧长。似此中年哀乐，教人那不回肠。
念奴娇·初夏客中病感寄景姜
作者：邓瑜
朝代：清

久疏吟咏，叹年来多病，朱颜消损。花事又随流水去，渐觉日长人困。酥雨溅梅，软尘飏曲，天也全无准。数声邻笛，夜深枨触离恨。愁对寂寞房栊，药炉火黑，气息香微酝。远道河梁人几处，盼断翠鸳佳讯。半拥纱衾，悄然独坐，松挽丝丝鬓。窥窗梳月，有情来照方寸。
惜分飞·送别闺友
作者：邓瑜
朝代：清

堤畔杨枝亲手折。忍泪依依送别。此去宜珍摄。留君无计心如结。已是骊歌声渐急。更恼无情片月。偏照人愁绝。酒痕和泪离襟湿。
戊辰九月将从楚游留呈两大人兼别弟妹
作者：邓瑜
朝代：清

于归甫两月，辘轳回柔肠。我生廿六年，无日离高堂。一旦甬江水，送我游荆襄。我生日以远，我心日以伤。天涯即门外，夙愿何时偿。北宫有奇女，不嫁能安贫。甘心粥钗珥，守贞奉老亲。有志我不逮，俯仰愧此身。但觉秋风恶，吹我如轻尘。悠悠远别离，世事难由人。小别已难堪，况复有远行。从兹远父母，卫女同伤情。我意诚恻恻，大义岂不明。此身不自主。万感中怀生，天心无两全，垂袖重吞声。相见知有日，曰归难豫期。罔极恩未酬，立世将何为。恐添堂上愁，有泪惟偷垂。当归何日寄，远志难为移。春花歇秋日，根落名将离。愿言松柏心，长祝亲期颐。自我之出矣，手足毋参商。加餐各努力，云路同翱翔。晨昏赖弱妹，珍重娱高堂。上慰双亲心，下减余愁肠。行矣何可言，问天殊苍凉。
戊辰九月将从楚游留呈两大人兼别弟妹·其一
作者：邓瑜
朝代：清

于归甫两月，辘轳回柔肠。我生廿六年，无日离高堂。一旦甬江水，送我游荆襄。我生日以远，我心日以伤。天涯即门外，夙愿何时偿。
戊辰九月将从楚游留呈两大人兼别弟妹·其三
作者：邓瑜
朝代：清

小别已难堪，况复有远行。从兹远父母，卫女同伤情。我意诚恻恻，大义岂不明。此身不自主。万感中怀生，天心无两全，垂袖重吞声。
戊辰九月将从楚游留呈两大人兼别弟妹·其二
作者：邓瑜
朝代：清

北宫有奇女，不嫁能安贫。甘心粥钗珥，守贞奉老亲。有志我不逮，俯仰愧此身。但觉秋风恶，吹我如轻尘。悠悠远别离，世事难由人。
戊辰九月将从楚游留呈两大人兼别弟妹·其五
作者：邓瑜
朝代：清

自我之出矣，手足毋参商。加餐各努力，云路同翱翔。晨昏赖弱妹，珍重娱高堂。上慰双亲心，下减余愁肠。行矣何可言，问天殊苍凉。
戊辰九月将从楚游留呈两大人兼别弟妹·其四
作者：邓瑜
朝代：清

相见知有日，曰归难豫期。罔极恩未酬，立世将何为。恐添堂上愁，有泪惟偷垂。当归何日寄，远志难为移。春花歇秋日，根落名将离。愿言松柏心，长祝亲期颐。
柳梢青·同谱赵莲卿姊将有越行，以二词留别，依调和之
作者：邓瑜
朝代：清

秋到云天。今宵别梦，梦落谁边。蛟水留人，鉴湖约客，离绪丝牵。别人那解缠绵。应笑我、临歧泪涟。枕角磨愁，烛心卷恨，一夜如年。
柳长春·柳眉
作者：邓瑜
朝代：清

蛾影晴烘，螺纹春逗。一般妩媚临风斗。陌头深浅画难成，恐它京兆还低首。新月同织，遥峰比瘦。翠痕一展天生秀。管人离别替人愁，含颦自映春波皱。
桃源忆故人·哭伯嫂蔡孺人
作者：邓瑜
朝代：清

天涯竟梦游仙去。风雨伤心无数。此别竟成千古。痛定凭棺诉。怜它稚子刚能语。忍听喃喃索乳。令我更添酸楚。难把人留住。
桃源忆故人·寻梅
作者：邓瑜
朝代：清

庭前一夜风吹急。雪意妒花飞白。欲觅孤芳难得。踏碎琼瑶迹。徘徊几度穿林出。想见琼姿仙格。未许俗人轻识。惆怅无消息。
洞仙歌·题罗瑟青谱妹琼台诗草
作者：邓瑜
朝代：清

柳阴阴处，恰黄鹂三请。为写司空那诗品。算词锋剪彩，心眼缫丝，才著就、大集江东香茗。好花开姊妹，联袖题襟，翰墨因缘更侥幸。赠答粉奁边，牙拨银筝，愿删去、别离情境。料伯玉盘中读回文，早四角中央，目迷云锦。
浪淘沙·前题
作者：邓瑜
朝代：清

话别月明中。几阵霜风。潮声帆影忒匆匆。不管离人情恋恋，吹送孤蓬。天晓望云峰。心事相同。花开姊妹正初红。此去前途逢雁字，系帛休空。
浪淘沙·寄怀景姜
作者：邓瑜
朝代：清

悄月转花枝。心事谁知。博山香烬夜迟迟。不是当年同赏处，空惹相思。世乱叹纷驰。难定归时。海云千里递愁丝。何日题襟重刻烛，分韵寻诗。
浪淘沙·雨夜怀远
作者：邓瑜
朝代：清

帘外雨潇潇。凉透疏寮。玉釭与我两无聊。自是愁人心易碎，休怨芭蕉。望远暗魂销。双鲤迢迢。青溪柳色白门潮。为语西风须著力，早送归桡。
清平乐·晚凉和忆侨弟韵
作者：邓瑜
朝代：清

芭蕉秋战。雨过闲庭院。水面风来帘乍卷。吹得鬓丝微乱。桃笙凉透昏黄。蛙声闹出池塘。绿遍梦中春草，浑忘人在他乡。
湘春夜月·旅思和韵
作者：邓瑜
朝代：清

乍微凉，不堪回首纑塘。已是寇乱连年，惊看瓦欃枪。愁对一帘风露，听隔花虫语，度到回廊。怅关河阻客，他乡明月，故国斜阳。疏棂悄掩，横阑罢倚，烟袅残香。旅馆无聊，每惜此、如花才藻，似水韶光。谁家玉笛，更赚人、相忆垂杨。怪世上，尽红羊历劫，劳劳尘梦，难熟黄梁。
湘月·题长沙郑淑荃女史云璈阁诗草
作者：邓瑜
朝代：清

潇湘江上，有邮筒寄我，玉台新咏。睥睨吟坛雄树帜，肯让须眉辞骋。刻玉为肠，镂冰为骨，团雪为情性。鲤鱼风好，送诗吹过烟艇。除却苏氏兰言，谢家絮语，今日应推郑。密咏恬吟浑不厌，云外尚留馀韵。笑我壶庐，爱君锦绣，样子描无准。瓣香私爇，存心当可遥證。
满庭芳·柳絮
作者：邓瑜
朝代：清

如雾如烟，非花非雪，趁风吹过窗西。隋宫汉苑，行遍短长堤。怪底撩人千里，梅花弄、最惹人思。莺啼也，才依曲砌，又见入柴扉。迷离。甘冷落，无根无蒂，一任风欺。笑谁拘谁管，随聚随飞。纵作新萍水面，曾任尔、漂泊无依。须知道，生涯不定，世路有高低。
满庭芳·题韵梅女史画扇
作者：邓瑜
朝代：清

粉腻蜂痴，香甜蝶懒，替花写出风神。窥来月子，点缀越清新。但识韵梅小字，也莫问、何处真真。丰台路，因缘翰墨，谁是画中人。冰纨刚一握，匀红划翠，别样轻匀。想石华吮罢，犹带脂痕。略带一分墨晕，更淡淡、活色三分。秋风恶，珍藏什袭，休便染微尘。
满江红·辛未仲春，归宁有日，留别璞斋夫子
作者：邓瑜
朝代：清

如此江山，归帆里、子规声急。才赋就、原泉淇水，暂时轻别。剧饮莫和春醒醉，订期好数轮圆缺。只声声、珍重不多言，心如结。蘼芜外，灵妃瑟。杨柳畔，桓伊笛。总一般滋味，百般情结。摺叠衣裳防冷暖，殷勤笔砚传消息。但书来、两地说加餐。长相忆。
点绛唇·前题。代景姜作
作者：邓瑜
朝代：清

无恙湖山，那年曾记分离日。换红移碧。风景从头忆。尺幅传来，犹是销魂色。天涯隔。峭寒同怯，休傍阑干立。
玉楼春·春雨
作者：邓瑜
朝代：清

小楼人倚阑干立。酥雨和烟宵未息。阶前润遍绿苔痕，花底流莺声寂寂。阿侬空有怜花癖。为替花愁眠不得。忍寒燕剪掠波还，零落香泥多带湿。
玉漏迟·月夜湖上和闺友韵
作者：邓瑜
朝代：清
体裁：词

玉盘秋皎洁，烟消水定，十分澄澈。万壑千峰，黛重螺浓如滴。真个无边风月，全不费、青钱能得。万籁寂。绿阴满地，偶留人迹。素娥似识幽怀，抱三五清辉，照伊词客。隔断飞尘，恍到玉楼琼阙。此际囊中无句，恐难对、多情山色。空明绝。人与湖光如涤。
相见欢·邮题似周六弟湘烟阁填词图小影
作者：邓瑜
朝代：清

天涯草色凄迷。月平西。画出小红无语、怨莺啼。千里外。亲风采。女媭题。题起万般心事、付江篱。
相见欢·邮题似周六弟湘烟阁填词图小影
作者：邓瑜
朝代：清
体裁：词

天涯草色凄迷。月平西。画出小红无语、怨莺啼。千里外。亲风采。女媭题。题起万般心事、付江蓠。
祝英台近
作者：邓瑜
朝代：清

尽伶俜，凭折挫。藩溷几曾堕。影瘦腰纤，幽恨一身裹。可奈雨雨风风，凄凄惨惨，等闲把浮生轻过。情无那。幻出弱态翩跹，分明示因果。惆怅芳魂，漂泊倩谁妥。适从何处飞来，还归何处，也不管、柳昏花亸。
红情·题吴兴周侍御丈缦云先生茗边填词第二图，同璞斋作
作者：邓瑜
朝代：清

此翁仙侣。耐半瓯沁雪，松篁如许。往事从头，依旧茶经配图谱。师弟传神画里，休定认、后游前度。但侧耳、便有瓶笙，相和沸疏雨。云雾。梦同煮。料袅入篆烟，荡漾心缕。引商刻羽，隔院呼鬟试鹦鹉。几遍回、甘忍俊，惯消息、腋风脾露。是江表、家世也，曲终善顾。
菩萨蛮·留别景姜杜表姊
作者：邓瑜
朝代：清

深闺相伴无相隔。而今只有长相忆。剪烛话三更。应知同此心。一笺携手赠。莫抱天涯恨。别泪枉黏巾。年时当再亲。
虞美人·渡海
作者：邓瑜
朝代：清

风声满耳樯帆急。极望苍茫色。云迷沧海海连云。一片浪花如雪、打诗魂。水天以外空诸相。对此添遐想。凌波东去是蓬瀛。安得凭虚楼阁、结层层。
虞美人·题倪扶亭夫人优昙留影册
作者：邓瑜
朝代：清

散花天女生花笔。如入维摩室。零绡碎锦认诗心。合印青田小篆、女云林。匆匆掷笔骖鸾去。影在人何许。媵觞阁里翠帘空。忍道调铅吮粉、对秋风。
西子妆·白莲
作者：邓瑜
朝代：清

碾雪搏魂，搓霜靧面，秋水亭亭玉立。笑它桃李斗春风，染妖红、竞夸颜色。琼枝艳绝。算只有、湘娥堪匹。最销魂，是绿房迎晓，素波澄夕。珊珊骨。不染污泥，爱洁真成癖。满身清露立银塘，證前身、一丸凉月。裁冰濯雪。待洗尽、人间炎热。者心情，除却白鸥谁识。
诉衷情·寄怀闺友
作者：邓瑜
朝代：清

怀人天气早秋时。离恨两心知。惺忪倚枕无语，肠百转。梦偏迟。门以外，水之涯，望如痴。秋灯一点，秋雨三更，无限相思。
踏莎行·前题
作者：邓瑜
朝代：清

魂不胜销，梦还无据。悲秋情向篱边诉。红尘碧落两茫茫，疑形疑影知何处。恨海谁填，情天莫补。此情此恨同千古。写生只算返生香，年年秋到侬为主。
踏莎行·招宝山望海
作者：邓瑜
朝代：清

危磴盘来，层台行到。浮屠绝顶游踪少。苍茫画意一条烟，海天空处风帆小。半壁深林，四山荒草。戍楼古堠顽云罩。忽闻云外几声钟，钟声远落潮声悄。
踏莎行·题沁玉妹湖山春晓图
作者：邓瑜
朝代：清

溅渌侵衣，澄波揩镜。有人悄把阑干凭。几分春色破烟来，一夜红亸双蝉影。翠窅香深，日高风定。惜花记否当年景。故乡诗梦几时圆，天涯尽是销魂径。
踏莎行·题篱下寻秋图，悼景姜也
作者：邓瑜
朝代：清

踏遍疏离，可怜秋冷。桑扉依旧当年景。越天觅遍又吴天，替秋写出亭亭影。几阵西风，一条芳径。荒苔细草零星剩。落英憔悴正黄昏，无情零雨重阳近。
醉花阴·供梅
作者：邓瑜
朝代：清

为恐江城风信动。折取宜珍重。瘦极更无诗，纸阁芦帘，位置癯仙供。铜瓶雪水初含冻。清入罗浮梦。点缀镜奁边，一种孤芳，还与君相共。
金缕曲·丁卯春日初游西湖
作者：邓瑜
朝代：清

第五桥边去。绕横堤、残山剩水，柳髡如许。我与西湖初识面，风景凄清细数。有几带、望中烟树。岳鄂王坟苏小墓，信英雄儿女分千古。移画舫，向何所。水天别映孤山路。放中流、斜阳影淡，一枝柔橹。乍听钟声风外落，知在云深深处。又背转、苹洲菱渚。留得残荷依弱盖，可怜红、犹作凌波步。闲意态，问鸥鹭。
金缕曲·不负斋白桃忽萎，赋吊之
作者：邓瑜
朝代：清

不是寻常质。记当年、侬犹少小，此花初植。劫后重逢依旧好，露井传神愈洁。看正好、联吟朝夕。不料连宵风雨恶，猛传将、花萎心惊绝。痴蝶倦，乱莺歇。芳魂倩影寻消息。怅闲阶、垂杨自舞，藓痕空碧。知尔洁身归幻境，仍入司花玉阙。每独坐、无聊痴忆。毕竟如伊真命薄，卷帘栊、愁煞怜花客。情与绪，向谁说。
金缕曲·寄怀家祥玉姊
作者：邓瑜
朝代：清

雪酿梅花白。意沉沉、故乡何在，旧家遥隔。铁马金戈盈大地，同是天涯寄迹。又几处、轻成离别。泛宅浮家重渡海，各伤心、珍重殷勤说。分袂也，泪痕湿。无端冷雨敲窗疾。最魂销、深宵倾听，一番萧槭。海水天风欺客梦，此际愁心山叠。况漏断、灯残人寂。独个裁笺凭达意，寄相思、欲写还停笔。传语道，远相忆。
金缕曲·题画
作者：邓瑜
朝代：清

云水苍茫处。恁匆匆、乘桴于海，飘然而去。富贵功名来亦好，一听悠悠之数。想尘世、几人千古。鲲化沧溟鲸跋浪，有蒙庄、先得逍遥趣。潮自涌，老蛟怒。三千弱水凭飞渡。问前途、蓬莱方丈，尚离何许。阖辟阴阳多变幻，略尽广川一赋。独有客、乘风起舞。星宿罗胸芒角出，看一丸、冷月当头驻。天与地，为谁主。
高阳台·初夏有怀
作者：邓瑜
朝代：清

花雨消红，苔烟锁碧，果然如水流年。物候惊心，无端离思相牵。天涯咫尺人千里，觅封侯、未整丝鞭。问归期，幼女娇憨，絮语缠绵。零愁碎恨星星记，且和衣倚枕，转侧无眠。梅雨溅寒，声声只滴窗前。等闲过了芳菲节，意阑珊、瘦损吟肩。盼东华，一纸书来，默祷平安。
鹊桥仙·七夕词索和璞斋
作者：邓瑜
朝代：清

凉风瑟瑟，罗云冉冉，又是纤纤明月。漫将奇巧乞双星，怕弄巧、依然成拙。无情河汉，有情乌鹊，万古千秋此夕。一年一度一相逢，总赢得、伤离惜别。
和毕秋帆制府《黄鹤楼》诗
作者：邓石如
朝代：清
体裁：七言律诗

矶边鹄去藓苍苍，矶上飞楼金碧光。丹磴迹留仙费老，沧流绩仰夏先王。寰中岁月涛头白，槛外风沙鹤背黄。玉笛一声江汉晓，平颁春色遍遐荒。
斋联
作者：邓石如
朝代：清
体裁：联

茅屋八九间，钓雨耕烟，须信富不如贫，贵不如贱；竹书千万字，灌花酿酒，可知安自宜乐，闲自宜清。
登黄鹤楼
作者：邓石如
朝代：清
体裁：七言律诗

江边杰立此名楼，乘兴东来豁醉眸。三峡波涛天半落，九疑云物望中浮。晴川白飐梅花水，芳树青围杜若洲。正是青阳好风日，莺花无际楚江头。
如梦令·初春
作者：邓繁桢
朝代：清

陌上绿杨如旧。人共梅花俱瘦。病起已无聊，又是困人时候。长昼。长昼。风送隔帘香透。
如梦令·秋夜
作者：邓繁桢
朝代：清

风动黄花影乱。月上纱窗一半。夜坐觉寒生，烛尽香残梦断。人倦。人倦。怕听哀鸿啼怨。
忆秦娥·秋夜
作者：邓繁桢
朝代：清

秋宵永。纱窗明月微留影。微留影。倚栏独坐，夜深人静。阶前纬络声难听。海棠倚石梧风冷。梧风冷。几多秋色，凄凉幽景。
忆秦娥·秋夜
作者：邓繁桢
朝代：清
体裁：词

秋宵永。纱窗明月微留影。微留影。倚栏独坐，夜深人静。阶前络纬声难听。海棠倚石梧风冷。梧风冷。几多秋色，凄凉幽景。
惜分飞·秋日送谷诒二弟出游
作者：邓繁桢
朝代：清
体裁：词

怅望秋云还似旧。黄菊依然清瘦。闷折亭前柳。伤心泪湿罗衫袖。记得高堂同载酒。极目湖山明秀。往事难回首。新愁旧恨空消受。
惜分飞·秋日送谷贻二弟出游
作者：邓繁桢
朝代：清

怅望秋云还似旧。黄菊依然清瘦。闷折亭前柳。伤心泪湿罗衫袖。记得高堂同载酒。极目湖山明秀。往事难回首。新愁旧恨空消瘦。
浣溪沙·月夜闻笛
作者：邓繁桢
朝代：清

残月斜穿槅子明。谁家乃作断肠声。无端心绪最关情。风动罗帏惊好梦，披衣重起正三更。蕙兰露湿暗香生。
浣溪沙·月夜闻笛
作者：邓繁桢
朝代：清
体裁：词

残月斜穿槅子明。谁家巧作断肠声。无端心绪最关情。风动罗帏惊好梦，披衣重起正三更。蕙兰露湿暗香生。
长相思·忆先大人
作者：邓繁桢
朝代：清

恸难支。苦难支。抱恨终天永日思。蓼莪废咏时。心如痴。意如痴。伶仃馀息已如丝。伤心只自知。
鹧鸪天·春日偶成
作者：邓繁桢
朝代：清

深院莺啼春昼悄。半生心事伤怀抱。年年芳树又舒荣，何事韶华空自老。重帘外，游蜂绕。落花满地无人扫。残红片片逐东风，愁里哪知春色好。
鹧鸪天·春日偶成
作者：邓繁桢
朝代：清
体裁：词

深院莺啼春昼悄。半生心事伤怀抱。年年芳树又舒荣，何事韶华空自老。重帘外，游蜂绕。落花满地无人扫。残红片片逐东风，愁里那知春色好。
秋日
作者：邓繁祯
朝代：清

隐几人愁坐，夜分暑气消。乍凉霜有信，久旱海无潮。蕉老心空卷，蒲荒鬓共凋。岁时闰后早，秋事已萧条。
洛城
作者：邓绎
朝代：清

大堤河水向东流，杨柳芙蓉映画楼。几度洛城回首望，最怜山色似扬州。
登河北城楼
作者：邓绎
朝代：清

巨浸排天府，金城倚大堤。太行斜入赵，河水折吞齐。云送蛟龙北，山驱虎豹西。崧高维岳秀，留得镇华夷。
衡阳道中
作者：邓绎
朝代：清

碧天无际映潇潇，水驿萦纡长暮潮。帆影向人飞欲近，歌声随牧去还遥。清江竹翠疑相忆，衡岳云开岂见招。柔翰尚堪挥洒在，未应身世托渔樵。
呈邑令辞博学鸿词之命
作者：邓裴
朝代：清

鼹腹相需本不多，衡门两板带溪河。楚人服食优兰菊，山鬼衣裳秀薜萝。满壁烟霞游岳记，百年寤寐《考槃》歌。庙堂不少夔龙佐，敢与清时补涧阿。
挽曾国荃联
作者：邓赓元
朝代：清
体裁：联

兄文正悯烈，弟靖毅，犹子惠敏，崛起一门将相，后启更多英贤，统千亿兵南北道汇征，寰区群推九帅；督两广三江，抚鄂州，拯灾晋阳，整顿大地山河，余勋互见方策，周七万里东西洋帖服，元老身历四朝。
挽曾纪泽联
作者：邓赓元
朝代：清
体裁：联

遵父教，侍京辇，学礼学诗，遵步教，侍湘山，诫谦诫约，使节驰驱九万里，悉秉家规，高纛昔旋华，黻衣正拟韦成相；念师恩，添世交，为彭为戴，念国恩，添年谊，亦纪亦群，名场奔走四十秋，隐蒙福曜，夷床今在道，白马应知范式来。
九华山
作者：邓辅纶
朝代：清

一乌将九子，飞集皖江边。精诚忽化石，散作峰头莲。问莲方含萼，何时扬芳鲜。葩舒小十丈，艳发迟千年。将期王子晋，乘莲证金仙。果有新罗僧，来结净土缘。自言彼王子，万里投禅关。爱兹菡萏荣，辞彼蕣华妍。污泥讵难处，烈火焉能然。安养莲胎中，一朝生梵天。朵朵凌朱霞，翩翩翔紫烟。嘉名谪仙锡，异事神僧传。伊余缅元栖，况乃资丹诠。坐惜秋水駚，逾眷云峰攒。峰遥不可即，道阻何由攀。愿接灵凤翼，高飞入云间。
出城西门游隐山诸洞
作者：邓辅纶
朝代：清

我有太古室，弃在城西隅。其下清泠渊，浸漾为陂湖。谁欤亭其间，疏凿辟榛途。年年荷花时，拿舟侣鸥凫。下饮空明光，倒摘青珣玕。北陟峰巀嶪，南窥洞盘纡。乳藻发自然，状态难为摹。南华与道德，玄化归空无。谁云古仙逝，蜕此真人趺。悠然濯尘缨，恍若弄元珠。侧凌百尺潭，欲纵千石䒀。神膏溢盆盎，寒磴罗笙竽。贤哉李给事，胜赏诚独殊。如何千载下，清源日淹芜。自哂昂藏躯，掊弃同康瓠。不置江海间，焉能出樊笯。敢希隐山隐，聊入壶公壶。高枕北牖风，宁非羲皇徒。
刘希陶丈放舟水月洞饯别梁君少亭临流惘然若在歧路赋此自广亦以叙离
作者：邓辅纶
朝代：清

此月无弦望，此水无渑淄。云根绝中川，城关望见之。桂轮何团团，金波何漪漪。飘然回灵槎，将挂若木枝。号风来无端，仰面飞雨垂。林光散洲屿，窈蔼含烟滋。人生若断飙，濛汜潜朝曦。游目亦缱绻，岂惟河梁悲。舟壑适相值，风月无尽时。白石垂两足，浩歌《渔父》词。千秋放志意，清辉长若斯。
挽曾国荃联
作者：邓辅纶
朝代：清
体裁：联

继难兄文正以镇石头，回忆雨花战罢，穴扫渠擒，弹指已廿有六年，况更经七载兼圻，南洋波靖，北国烽销，到今遗爱有碑，白下怀贤，一瓣馨香齐坠泪；后阿咸惠敏而骑箕尾，何堪露薤歌残，人亡国瘁，伤心才百数十日，最痛是三朝元老，钟阜云颓，淮流潮咽，差堪易名锡典，紫光留像，千秋竹帛与招魂。
挽曾纪泽联
作者：邓辅纶
朝代：清
体裁：联

仗忠信笃敬以行蛮貊，星轺北指，雷艇东浮，共钦八载皇华，更不数投笔班生、争盟富相；合文章勋业而衍箕裘，家阐楹书，国推柱石，方荷九重湛露，竟徒伤尘封奏箧、雾锁长城。
挽郭嵩焘联
作者：邓辅纶
朝代：清
体裁：联

写礼继康成，文如韩柳欧王，犹其余事；浮槎高博望，功匹曾胡江左，各有千秋。
望庐山
作者：邓辅纶
朝代：清

峨峨庐山高，岩岩太虚中。延邪积巘崿，蒙茸隐杉松。香炉蕴烟气，石镜悬秋空。畴昔悦攀跻，眷言憩云峰。虽弭向平策，未穷康乐踪。卅年复理棹，旷望聊开胸。寒涨限岖嵚，玄雾秘凄忡。精诚亮不极，真形杳难逢。将无晦冥意，吝窥岩壑重。忽聆石门唱，恍闻东林钟。灵山犹未散，元气青濛濛。冥契固弗隔，神景定我同。遗形八表外，安事升华嵩。